11.01.2021 21:42 0 1703\nИчки ишлар вазирлиги ижтимоий тармоқлар, хусусан, Тик-Ток платформасида турли масхараномуз, одоб-аҳлоқ қоидаларига зид ҳаракатлари тасвирланган видео мауллифларини огоҳлантирди.\n«Охирги вақтларда ижтимоий тармоқларнинг Тик Ток платформасида — фуқароларимизни айниқса ёшларимизни ўзларига эътибор жалб қилиш мақсадида, турли масхараномуз, одоб-аҳлоқ қоидаларига зид ҳаракатлари тасвирланган видеоларини кўплаб кузатяпмиз», — дейди Ички ишлар вазирлиги ахборот хизмати раҳбари Шоҳруҳ Ғиёсов.\n«Ҳурматли ота-оналар, фарзандларингизни тарбиясиз ва одобсиз қилиқларига кўз юмсангиз, биз бундай ахлоқсизлика йўл қўймаймиз.\nЭсингизда бўлсин, фарзандингизга ҳам буни уқтиринг, фуқароларнинг осойишталигини ҳамда жамиятда юриш туриш қоидаларини бузиш — майда безорилик ҳисобланади ва 15 суткагача қамоқ билан жазоланади.\nОгоҳлантирамиз! Фарзандларингизни назорат қилинг, ёшлигидан талтайтириб, кейин афсусланиб юрманг», — дейилади хабарда.\nИчки ишлар вазирлиги ижтимоий тармоқлар Тик-ток Шоҳруҳ Ғиёсов


“Умму Дардо” - Favvora | билим чашмасидан отилган фаввора\n2016-05-23 2256 Ko'rilgan Авлодлар қайғуси 3\nБугунги момоларимиз дастурхон ёзиб, сават кўтариб “меҳмонма, меҳмон” юришдан бўшай олмай қоляптилар. Бекор қолсалар бозор айлангани чиқадилар, қўни қўшнилар билан “гап сотиб”, невара чевараларига вақт топа олмайдилар. Вақт топганлари ҳам зурриётларига бўлмағур эртакларни айтиб, ҳамма нарсага Қодир Аллоҳни қўйиб, ялмоғиз-жодугар ва сеҳргарларни мурғак, тоза қалбли болаларга “қўлидан иш келадиган “инсон қилиб қалбига сингдирадилар.\nАммо Умму Дардо онамиздек олима, тақводор оналар, опалар эса уйига ташриф буюрган меҳмонларга энг азиз мавзу Аллоҳни ёд этиш мавзусида сўз юритар эканлар. Бу тариқа мавзу албатта давра қуриб ўтирган барчанинг қалбини мунаввар бўлишига, Ягона Аллоҳга ишонч ва талпинишни вужудга келишига туртки бўлади. Ёши ўсиб келаётган авлод эса ана ўшандай мавзулар таъсирида фақат Аллоҳдан қўрқадиган, фақат Аллоҳдангина сўрайдиган мавқеъга етадилар. Аллоҳни ёд этишни шоир шеърда васф қилгандек тушунишга ошиқадилар.\nГар сени чўлда қилсам ёд,\nЧўл бўлур бўстондан ортиқ!\nСенга қул бўлганим,\nЗиёлиларнинг ҳар бир мисрасида ҳикмат ва донишмандлик ҳиди уфуриб туради. Юқоридаги Аллоҳни ёд этиш бобидаги байтларда ҳам, чуқур мулоҳазали ҳикмат маънолари бор. Яъни, Аллоҳни чўлда қақраб ётган, дов дарахт бўлмаган маконда эсланса, у саҳродаги эсловчига бўстондан, боғу роғдан кўркам манзилдек бўлиб қолишига, У Аллоҳга қул бўлиб,тоатларида мустаҳкам бўлиши эса, султон-подшоҳлардан кўра ортиқ мартабага элтишига ишора қилган.\nАлбатта Аллоҳни ёд этган кимса, торликда бўлса кенгликка чиқади. Агар кенглик ичра ўзини йўқотиб, босар-тусарини билмай қолган бўлса, Аллоҳни эслаган заҳоти-уни олдида жавоб бериш, унга йўлиқиш ҳисси-уни сергак торттириб қўяди. Маъсият ва жиноят йўлига юришдан хавф қилиб, ортга-тавбага қайтиш тадоригини кўришга ошиқадиган бўлиб қолади.\nМаймун ибн Меҳрон айтдилар; “(Умму Дардо) айтди; “Менга Абу Дардо айтдики ; -“Бирортасидан нарса сўранмагин !” –“Агар ҳожатим тушса ҳамми ?”дедим.\n-“Ҳосил йиғувчиларни кузатгин! Улар (йиғиштирадиганларини йиғиб-териб кетганларидан сўнг) улардан тушиб, қолиб кетган (дон)ларни тергин. Уни туй ва ун қилиб, егин!”\nСоддалик ва камтарлик устига қурилган оила вакиллари, бировларга муҳтож бўлмаслик тадбири устида сўзлашган эканлар. Кўп нарсалари бор бўла туриб, “кимдан нимани ундирсамикин” қабилида режа тузадиганлар ҳам йўқ эмас, албатта! Лекин ислом шаббодаси теккан оила аъзолари бировларга “боқимандалик”ни ўзларига раво кўрмайдиган кимсалар бўлган эканлар.\nБизнинг халқларда ҳам “машоқ(бошоқ) терди” ибораси бор. Деҳқонлар барча нарсаларини йиғиштириб, чайла-капаларини бузиб кетганларидан сўнг, ерлари ташландиқ бўлиб қолгач, айрим одамлар ерга тушиб қолган дон-дунни йиғиштириб, идишларига солиб олиб кетадилар. Абу Дардо розияллоҳу анҳу ўз жуфтига бировга кўз тикиб, ундан тиланчилик қилгандан кўра, йиғим-терим тугагач, ерда қолдиқ бўлиб қолган дон-дунни териб келиб, ейишга тавсия берган эканлар.\nАёллари Умму Дардо онамиз ҳам бу ишни ўзига ор деб билмадилар. Балки, эрининг бу маслаҳатини бошқаларга айтиб, бу иш унга ҳам маъқул келганлигини билдирмоқда. Ўшандай содда ҳаёт уларни илмдан, ибодатдан чалғитгани йўқ.”Уним кам, бу нарсага эҳтиёжим бор”, деган баҳоналар билан қилажак тоатларини четга сурганлари ҳам йўқ. Ўша фақирликлари билан “машҳур саҳобалар” бўлиш шарафига эришдилар.\nИлм ва фиқҳда номлари ҳозирга қадар ва бундан кейин ҳам тилга олинаверадиган бўлиб қолинди, иншааллоҳ!\nНарсаларни турли-туманини шундайича қабул қилаётган, еганидан ортиб қолиши аниқ бўлган бугунги “шоҳона” ҳаёт бекалари эса на илмдан, на ибодатдан хабарлари бор. Олаётган илмларидан, қилаётган ибодатларидан кўра “орзу-ҳавас”лари кўп уларнинг! Тавхиднинг уч турини билмаса билмайдики, кийиниш матоларини, деворга иладиган,ойнага осилтириб қўядиган пардаларнинг ўнлаб навини, номларини адашмай айтиб, санаб беради. Намознинг, иймоннинг қанча фарзлари мавжуд эканлигини билмайдилар, аммо қайси маросимда “нима пишириш” керак, қайси издиҳомга “нимасиз” борса уят бўлади, кимлар гапиради, қандай маломат бор, жуда яхши билишади!\nҚачон аёллар, муслима опалар, сингиллар ўтгинчи ғамлар ортидан юришни бас қилиб, ўтмиш “чироқлари” бўлган момоларимиздек содда ҳаёт билан олима, фақиҳа, тақводор, эрга итоатли бўлишни орзу қилиб, улардек бахт-саодатга интилар эканлар-а?!\nЎтмишдаги оналар камсуқум, камторона ҳаёт бўлса ҳам, турмуш ўртоғи билан аҳил-иноқ яшаш тарзида бўлганлар. “Нега бировлардан қолган нарсаларни териб ейишим керак”, деб оилада жанжал кўтаришганлари йўқ. Эр сўзи “муҳокама қилинмайдиган” сўзлар сирасидан бўлганлиги яхши фаҳмлайдиган ўтмиш аёллари, борига қаноат ва чидамлилик билан турганлар.\nЮнус ибн Майсара айтганлар: “Аёллар Умму Дардо билан бирга ибодат қилишарди. Агар қиёмда туришга заифлик қилиб қолишса, арқонларга осилиб, туришга ҳаракат қилардилар”\nАллоҳга мухаббат билан боғланган инсонгина мукаммал тоатга берилиб, бутун жисми, руҳи билан ибодатга шўнғиб кета олади. Умму Дардо онамиз обидалик бобида етук бўлганлигидан ибодатга қаттиқ берилиб кетардилар. Унинг ибодат қилганига рағбат қилган аёллар, у билан бирга ибодат этиш учун бел боғларканлар. Аммо ибодат палласи Умму Дардо розияллоҳу анҳодек узоқ туришга ожизлик қилиб қоларканлар ва туриш учун арқонлардан фойдаланиб турмоққа интилган эканлар.\nБу қиссаларни ўқий туриб, биз эркаклар жисмонан бақувват, аёллардан қучлироқ яратилган бўлишларимизга қарамасдан, ибодатда заиф эканлигимиздан, албатта уялмасдан бошқа иложимиз йўқ. Бу ўринда жисм бақувватлиги эмас, қалбдаги иймон қуввати аҳамиятли эканлигига ҳам қойил қолмай иложимиз йўқ. Қалбдаги иймон Хақ Таъолога мухаббатона боғланса, унинг ишқидаги ошиқ учун қилаётган ибодатида фақат роҳат топади холос.\nМухаббат қўйган кимса мухаббат йўлида чарчоқ, машаққат не эканлигини билмайди. Буни оддий ҳаётимиз ичидаги баъзи ишлар теварагида ҳам кўришимиз мумкин. Фақат унга эътибор ва чуқур мулоҳаза билан қараб, ёндошмаганлигимиз учун сезмаймиз холос.\nБир одам орзиқиб машина олишни кутган эди. Уни харид қилди. Ҳали ойнасини артаётган, ҳали эшикларини тозалаётган. Иложи бўлса, уйига олиб кириб, бирга ётса. Ана ўшангга қалби тушиши ва қалбида ўшангга нисбатан мухаббат сезиши, уни ўша машинага парвона қилиб қўйди. Унга эътибор бераётганда, қорни очлигини, ҳавонинг иссиқ-совуқлигининг фарқига у бормайди, албатта. Демак, ҳар-бир инсон нимага ошиқ бўлса, ўшанинг йўлида меҳнат қилади. Аллоҳга ошиқ қалблар эса, унга махбуб ўринлардаги меҳнат билан банд бўладилар. У меҳнатдан зерикмайдилар, хуноб ҳам бўлмайдилар, қўл учида, тил учида тоат этмайдилар. Балки бутун вужуди, қалби иштирокида, берилиб, жидду-жаҳд билан амал қилишга киришадилар. Ошиқ бўлишга, сиғинишга дарҳақиқат фақатгина Ягона Аллоҳ лойиқдир!\nЭрлари Абу дардо розияллоҳу анҳу вафот этганларидан сўнг Муовияга турмушга чиққан эканлар. Буни Абу Дардо розияллоҳу анҳунинг Сулаймон исмли ўғилларининг ўғли Мухаммад айтиб берганлари баён қилинган.


Наримон Султонхўжаев: "ҳамма машҳурлар мен билан ишлашни, лекин.. - - - www.Voydoda.com - Развлекательный портал -\nГлавная » 2017 » Август » 2\nНаримон Султонхўжаев: "ҳамма машҳурлар мен билан ишлашни, лекин..\n02 Авг 2017(23:25)\nЛойиҳанинг галдаги меҳмони ўзига хос услубдаги клиплари билан тилга тушган клипмейкер Наримон СУЛТОНХЎЖАЕВ...\n— Икки тоифа режиссёрлар бор: бири актёрлар улар учун ишлашини, иккинчиси актёр улар билан бирга ишлашини исташади. Сиз қайси тоифага мансубсиз?\n— Актёрлар билан бирга, ҳамфикрликда ишлашни яхши кўраман. Ўзбекистон халқ артисти Ёдгор Саъдиев билан ишлаш орзуим.\n— Ўз вақтида талабгир бўлган Наримон бугун “клиплари бачкана”, деган таърифга ҳам эга бўлди. Ғоялар “инқирози” давридамисиз?\n— Йўқ, ғояларим бисёр. Кўпчиликнинг тушунчасида комедия, бу — бачканалик. Лекин шундай фикрдагилар клипларимни кўриб маза қилади. Масалан, хонанда Сардор Раҳимхоннинг “Нима учун?” қўшиғига ишланган клипни ҳам бачкана, дейишган. Шу клип 2011 йилда “Йилнинг энг яхши клипи” номинациясида ғолиб бўлган. Ўзбекистон халқ артисти Маҳмуд Номозовнинг “Кўза”сини ҳам бачкана, дейишган. Очиғи, бундай фикрларга беэътиборман. Салбий фикрдагиларни четга суриб қўйиб, ижодингни ёқтирадиганлар учун ишлашда давом этиш керак. Ҳаммага бирдек ёқиб бўлмайди.\n— “Дуч келган нарсани халққа олиб чиқаверишни ўзимга эп кўрмайман”, дейдиган Наримон хонанда Манзуранинг “Бўлди” клипи билан томошабинга нима демоқчи бўлди?\n— Қўшиқ бастакори Зафар клипни шундай кўраётганини айтганди. Ғояси ёқди ва уни ривожлантирдим. Клип орқали эр-хотин қандай ҳолатга тушиб қолмасин, вазиятдан биргаликда чиқиши лозимлигини кўрсатиб берганман. Фикрини очиқ айтадиган қўшниларим, ҳатто анчадан буён гаплашмаган танишларим ҳам қўнғироқ қилиб мақташди.\n— Ҳеч ўйлаб кўрганмисиз, нега Ўзбекистон халқ артистлари Фаррух Зокиров, Насиба Абдуллаева, Юлдуз Усмонова, Озодбек Назарбеков сизга клип суратга олдиришмайди?\n— Озодбек Назарбеков уч йил аввал ёрдамчиси орқали шошилинч клип суратга олиш кераклигини айттирганди, вақтим бўлмаган. Ҳаммалари менга клип суратга олдиргиси келади, лекин гап маблағга бориб тақалади. Рости, устоз санъаткорларга катта маблағ айтаман. Чунки улар зўр клип чиқишини исташади, бунга эса табиийки, кўп маблағ кетади. Улар “кел, клип суратга оламиз”, деса, югуриб бориш керак. Кечирасиз-у, бошқаларга қилган лафзим, режаларим бор, буларни четга суриб қўёлмайман, ахир. Қисқаси, бир-биримизга вақтимиз тўғри келмаган. Ўн йил аввал Ўзбекистон халқ артисти Шерали Жўраевнинг қўшиғига клип суратга олганман. Бунисига нима дейсиз? Шунча вақтдан кейин мана яқиндагина битта клип суратга олдирди.\n— Ўн йилдан кейин олинган ўша клипни нега сизга суратга олдирмади?\n— Балки ўшанда ишим кўнглидагидек чиқмагандир, яна ким билсин. Очиғи, билмадим... Салом-алигимиз мунтазам давом этганида, балки узоқ танаффусдан кейинги клипини ҳам менга ишонармиди?! Биласизми, камдан-кам ҳолларда бирор ижодкорни қидириб, топиб, ҳамкорлик қилинади. Одатда доимий мулоқотда бўладиган ижодкорлар билан ишлашади.\n— Наримон Султонхўжаев суратга олган энг ёмон ва энг зўр клип?\n— Ўзбекистонда хизмат кўрсатган артист Улуғбек Раҳматуллаевнинг “Бемор”и энг зўр клипим. Бу ижодим мени ҳам санъаткорларга, ҳам халққа танитган. Энг ёмон клипим йўқ, бўлмасин ҳам.\n— Маҳорати сиздан устун бўлган клипмейкерларни санаб беринг!\n— Ҳамма клипмейкернинг ижодида зўр клиплар бир-бир чиқиб туради. Биласизми, мақтов ижодкорни дангаса қилиб қўяди. Шу боис ҳамкасбларимнинг устун жиҳатини санамайман. Режиссёр ва клипмейкерлар бирлашиб, кино, клиплар орқали Ўзбекистонни дунё саҳналарига олиб чиқсак, деган ниятим бор. Бунинг учун ҳамкасбларим ўзидаги “мен”ини синдириб, бирлашиб, режиссёр ва клипмейкерлар ассоциациясини ташкил қилишимиз керак.\n— “Ўзбек фильмларини кўролмайман. Уларнинг мақсади пул ишлаш бўлиб қолган. Аслида кино суратга олиш иморат қурган билан баробар”, дегандингиз. Фильмга қўл уришингиздан мақсадингиз маблағ ишлаш эмасми?\n— Мақсадим — маблағ ишлаш, лекин олий истагим — жаҳон талабларига жавоб бера оладиган фильм қилиш. Ҳеч бўлмаса, қўшни давлатларда ҳам намойиш этилсин. Айримларга ўхшаб, ўн беш кунда фильм суратга олаётганим йўқ. Масалан, кинокартинамнинг беш дақиқали саҳнасини тўрт кун тасвирга олдим. Сифати паст кинокартиналарни кўриб, ижодий дидимни йўқотиб қўйишни истамайман. Режиссёр олдига “Фильмим фақат Ўзбекистонда эмас, жаҳонда ҳам намойиш этилади”, дея катта мақсад қўйиши керак, шундагина натижа бўлади.\n— Видеомурожаат орқали “Қаерда ишлашингиз, ёшингиз, сочингизнинг ранги ва бошқа жиҳатлар умуман аҳамиятга эга эмас. Асосийси, кўзингиз чақнаган ва юрагингизда олов бўлсин”, дея барчани киносиновга таклиф қилдингиз. Очиғи, қураётган “иморат”ингиз мустаҳкамлигига шубҳам бор. Шундай фильмлар кўпаяверса, демак, актёрликка ўқиб, йиллаб тажриба орттирган ижодкорлар умрини зое кетказибдида-а? Қолаверса, Ўзбекистон Давлат санъат ва маданият институтининг талабалари ҳам бор-ку?!\n— Шунча йил ўқиган, деб фақат профессионалларни чақиришим керакми? Истагим янги қиёфаларни кашф этиш, бу соҳада ўқимаган истеъдодлар кўп-ку?! Ўзини аямайдиган, мураккаб трюклар бажарадиган профессионал актёрларни санаб беринг, саноқли-ку. Шунинг учун ҳам ҳамма учун киносинов эълон қилдим.\nРустам Саъдиев, режиссёр\n— Наримон, иқтидорли ижодкорсиз. Лекин актёр сифатида ҳамма клипда бир хил кўринишдасиз. Агар бу борада ҳам топилмалар бўлганида Наримон Султонхўжаев томошабиннинг меъдасига тегмасди. Ўзингизни драматик ролда қандай тасаввур қиласиз?\n— Бошқа жанрда менга ёқадиган кўнгилдагидек таклиф бўлмади ва ҳали ўзимга ҳам бундай ғоя келмади. Агар зўр таклиф бўлса, қўрқмай таваккал қила оламан. Рустам ака, ўзингиз мени бошқа жанрдаги ролга таклиф этинг, жон, деб ижро этаман.\nТеги: лекин.., Наримон Султонхўжаев: ҳамма машҳурл\nСегодня у нас были: ptencikupa


БИЗ БАХТЛИ МАМЛАКАТДА ЯШАЙМИЗ - Ўзбекистон овози газетаси\nБИЗ БАХТЛИ МАМЛАКАТДА ЯШАЙМИЗ\nБолалари бахтли мамлакатнинг истиқболи нурафшон бўлади. Шу нуқтаи назардан қараганда, Ўзбекистон дунёнинг энг бахтиёр мамлакатларидан биридир.\nБуни биз — педагог ва мураббийлар ҳаммадан яхшироқ биламиз, ҳис этамиз, десам хато бўлмайди. Боиси, Президентимиз раҳнамолигида навқирон авлодни жисмонан соғлом, маънан етук инсонлар этиб тарбиялаш, ёш истеъдодларни кашф этиш ва қўллаб-қувватлаш борасида амалга оширилаётган ишларда бевосита иштирок этаётганимиз учун унинг кўламини ҳам, аҳамиятини ҳам бошқалардан кўра, теранроқ англаймиз. Давлатимиз раҳбари томонидан болалар спортини ривожлантириш борасида кўрсатилаётган улкан эътибор ва ғамхўрлик юксак самаралар бераётир. Буни амалий фаолиятим давомида кўриб турибман.\nЎзбекистон давлат жисмоний тарбия институтини битирганимдан сўнг қишлоғимиздаги 11-умумтаълим мактабида иш бошладим. 90-йиллар бошида қишлоқ мактаблари қандай аҳволда бўлгани, собиқ тузумдан қандай оғир мерос қолгани, жисмоний тарбия дарсига муносабат қандай бўлганию, ўқувчиларнинг спорт билан шуғулланишига қай даражада эътибор қаратилганини (аниқроғи, умуман эътибор қилинмаганини) яхши биламан. Ўша вақтларда теварак-атрофимиздаги қишлоқ мактабларининг бирортасида рисоладагидек спорт иншооти йўқ эди. Қишлоқ у ёқда турсин, бутун тумандан спортнинг бирор тури бўйича мамлакат миқёсидаги мусобақада иштирок этиш оламшумул воқеа ҳисобланарди. Қитъа, жаҳон чемпионати, Олимпия ўйинларида қатнашиш, совриндор бўлишни-ку, орзу ҳам қилиб бўлмас эди.\nПрезидентимиз раҳнамолигида мустақилликнинг илк йилларидан дунёда ҳеч кимдан кам бўлмаган баркамол авлодни вояга етказиш, уларнинг ўз истеъдод ва имкониятини намоён этиши, бинобарин, ғурур ва ифтихор билан бошини баланд тутиши учун яратилаётган шароитларни кўриш, бунинг натижасида юксак марраларга эришаётганимизни билиш учун ўқитувчи ёки мураббий бўлиш шарт эмас, деб ўйлайман. Ёшларни ҳар томонлама баркамол этиб тарбиялашдаги давлат дастурларининг муваффақиятли амалга оширилиши натижасида фарзандларимиз илм-фан, маданият, санъат ва спорт соҳасида илгари тасаввур қилиш қийин бўлган ютуқларни қўлга киритмоқда. Энг муҳими, буни ўзимиз кўриб, билиб турибмиз, дунё ҳамжамияти тан олаётир, эътироф этмоқда.\nЎзбекистон Болалар спортини ривожлантириш жамғармаси ташкил этилган 2003 йилдан буён нафақат шаҳар ва туман марказларида, балки олис қишлоқларда ҳам замонавий ва муҳташам спорт иншоотлари қад ростлади, зарур анжомлар билан жиҳозланди, малакали мураббий кадрлар билан таъминланди. Бу қишлоқ ёшларининг ҳам спорт билан мунтазам шуғулланиши, мамлакат ва халқаро миқёсдаги мусобақаларда муваффақиятли иштирок этишига замин яратди. Қишлоғимиздаги 11-умумтаълим мактабида ҳам замонавий спорт зали барпо этилди. Айни пайтда мактаб ўқувчилари турли мусобақаларда совриндорлар сафидан жой олмоқда.\nҚишлоғимиз болалари йил давомида ўзи қизиққан спорт тури тўгарагига қатнайди. Қишлоғимиздаги ўқувчиларнинг 30 фоизга яқини спорт билан мунтазам шуғулланмоқда. Уларнинг деярли ярми қизлар экани янада қувонарлидир.\nТуман болалар ва ўсмирлар спорт мактаби иқтидорли болаларни тарбиялаш, вилоят терма жамоалари учун малакали спортчилар етказиб беришда услубий-амалий марказ вазифасини ўтаётир. Бу ерда спортнинг 9 тури бўйича 347 ўқувчи тарбияланмоқда. Уларнинг 12 нафари вилоят, 4 нафари мамлакат терма жамоалари аъзоси. Дзюдочи Шоҳиста Анорбоева ўтган йили Туркияда ўтказилган жаҳон чемпионатида учинчи ўринни қўлга киритди.\nФаолиятимиз болаларни фақат мусобақаларга тайёрлашдан иборат эмас, ёшларнинг ҳар томонлама баркамол вояга етиши учун спортни уларнинг кундалик ҳаёт тарзига айлантириш, спортнинг оммавийлигини таъминлашга ҳисса қўшишдир. Мактабларда жисмоний тарбия дарслари ўқитилишини янада яхшилаш, ўқувчилар ўртасида мусобақалар ташкил этишга услубий-амалий ёрдам кўрсатиш асосий вазифаларимиздан ҳисобланади.\nДавлатимиз раҳбарининг болалар спортини ривожлантиришда соҳани малакали мураббийлар билан таъминлаш, уларнинг меҳнатини муносиб рағбатлантиришга қаратаётган эътиборини алоҳида таъкидлаш керак. Қишлоқ мактабларида ишлайдиган хотин-қиз мураббиялар учун устама ҳақ тўлашнинг жорий этилиши қизларни спортга жалб этишдаги муҳим тадбирлардан бири бўлди.\nБу йил туманда болалар спортини ривожлантириш бўйича яна бир катта иш амалга оширилаётир. Туманда болалар ва ўсмирлар спорт мактабининг янги биноси қурилиши бошланди. Ушбу спорт мажмуаси таркибида замонавий футбол стадиони, ёпиқ сув ҳавзаси, волейбол ва баскетбол майдончалари, гимнастика зали ва бошқа иншоотлар бўлади.\nСпорт — соғлом турмуш тарзи, маънавий камолот, демакдир. Президентимиз раҳнамолигида амалга оширилаётган изчил ислоҳотлардан кўзланган эзгу мақсад ҳам айнан шу, яъни Ўзбекистонни бахтиёр инсонлар мамлакатига айлантиришдир.\nЖиззах вилояти Дўстлик туманидаги болалар ва ўсмирлар спорт мактаби мураббийси, Ўзбекистон Республикасида хизмат кўрсатган ёшлар мураббийси.


Давлатимиз раҳбарининг ўтган ҳафтада Тошкент вилоятига ташрифи чоғида кўплаб янгидан-янги лойиҳалар тақдимоти ўтказилди. Эътиборлиси, уларнинг барчаси нафақат воҳа, балки мамлакатимиз тараққиёти, аҳоли турмуш фаровонлигига хизмат қилиши билан аҳамиятлидир.\nМуҳими, Президентимиз томонидан белгилаб берилган устувор вазифалар, ўртага ташланган долзарб масалалар, илгари сурилган истиқболли таклифлар пойтахт вилояти аҳлининг эртанги кунга бўлган ишончини мустаҳкамлаши баробарида, уларни янада ғайрат-шижоат билан меҳнат қилишга ундади. Буни юртдошларимизнинг қуйидаги дил сўзлари ҳам яққол ифодалайди.\nЭргаш РЎЗИБОЕВ, Ўзбекистон фахрийларни ижтимоий қўллаб-қувватлаш “Нуроний” жамғармаси Бекобод тумани бўлими раиси:\n— Халқ билан очиқ мулоқот аҳолини қийнаб келаётган муаммолар ечимини топишнинг самарали усули эканлигига бугун барчамиз гувоҳ бўлаяпмиз. Президентимизнинг пойтахт вилоятига ташрифи ҳам ана шундай самимий руҳда ўтди. Учрашувлар давомида мамлакатимиз раҳбари аҳолининг ҳаёт тарзи, муаммолари, ўз навбатида, ҳудудни ижтимоий-иқтисодий юксалтириш истиқболлари ҳақида сўз юритди. Воҳа инфратузилмасини яхшилашга доир фикр-мулоҳаза ва тавсиялари ҳам одамларимиз дилидаги гап бўлди.\nУй-жой таъминоти масаласи — шулардан бири. Келгусида Тошкент — Сирдарё автомобиль йўлининг вилоят ҳудудидан ўтувчи қисмида янги тураржойлар, ижтимоий соҳа объектлари қурилиши жуда муҳим воқеликдир. Шунингдек, воҳанинг барча туман ва шаҳарларида 5 ҳамда 7 қаватли замонавий уй-жой бинолари бунёд этилиши қанчадан-қанча оилалар ҳаётига файзу барака олиб киради. Қувонарлиси, бундай қулайликдан туманимиз аҳли ҳам баҳраманд бўлиши кўзда тутилган.\nТўлқин ТЎРАЕВ, Тошкент вилояти Фермерлари кенгаши раҳбари:\n— Давлатимиз раҳбари вилоятимизда бўлган чоғида заминимизда етиштирилаётган сабзавот, картошка, мева, узум ва полиз маҳсулотларини қиш-баҳор мавсуми учун сақлаш, замонавий технологиялар асосида қайта ишлаш, экспорт қилиш катта иқтисодий самара беришини алоҳида таъкидлади. Бинобарин, ички бозорни сархил неъматлар билан таъминлашда ер майдонларидан унумли фойдаланишнинг аҳамияти беқиёс. Қолаверса, бу орқали кўплаб янги иш ўринлари яратилади.\nПрезидентимиз айтиб ўтганидек, яқин истиқболда Юқори Чирчиқ, Қибрай, Оҳангарон, Паркент туманларида замонавий иссиқхоналар, музлаткичли омборхоналар, қайта ишлаш корхоналари барпо этилади. Буларнинг барчаси деҳқон ва фермерларимиз даромадига даромад қўшиб, ҳудуд иқтисодий салоҳияти юксалишига муносиб ҳисса бўлади. Халқимиз дастурхони тўкинлигига эришиш эса устувор мақсаддир.\nАваз ИСМОИЛОВ, Ўрта Чирчиқ туманидаги “Ўзбегим отлари” от заводи директори:\n— Президентимизнинг йилқичилик ва от спорти равнақи йўлидаги таклиф-тавсиялари жуда ўринли ҳамда қимматлидир.\nМана, фаолиятимиз мисолида айтай. Заводимиз қадимий от зотлари, жумладан, Ахалтака тулпорларини боқиш ва кўпайтиришга ихтисослаштирилган. Ҳозир 300 га яқин отларни парваришлаяпмиз. Улар орасида давлатимиз раҳбарига Туркманистон Президенти Гурбангули Бердимуҳамедов томонидан совға қилинган “Дўстхон” лақабли зотдор от ҳам бор.\nЮртбошимиз фаолиятимиз билан танишиш асносида мутасаддилар олдига мазкур соҳани ривожлантириш юзасидан қатор вазифалар қўйди. Шунга мувофиқ, яқин келажакда Бўстонлиқ туманида спорт отларини кўпайтиришга ихтисослаштирилган янги завод ташкил этилади. Шунингдек, 2019 йилга қадар пойтахт отчопарини қайта қуриш ва жиҳозлаш режалаштирилаяпти. Бу эзгу мақсадларни рўёбга чиқаришда франциялик мутахассислар ҳам иштирок этишади. Пировардида мамлакатимизда йилқичилик ҳамда от спорти янада равнақ топиши баробарида, миллий от ўйинларимиз обрў-эътибори халқаро даражага кўтарилади.\nМазкур рукндаги бошқа мақолалар: « Полвонларимиз — қитъа чемпионлари\tЎзбекистон ёшлар иттифоқи: навқирон авлод манфаатларини ҳимоя қилишнинг янги тизими »


Тезлик завқи: Pixel 4 XL тезроқми ёки iPhone 11 Pro Max'ми? (+видео) - Terabayt.Uz\nТезлик завқи: Pixel 4 XL тезроқми ёки iPhone 11 Pro Max'ми? (+видео)\nGoogle смартфонлари бозорнинг энг тезкор қурилмаларидан ҳисобланади.\nСоф Android операцион тизими ва оптималлаштириш Pixel смартфонларига бошқа қурилмаларга қараганда яхши ишлашга имкон беради. Аммо, Силикон водийси ва Купертинода чиқарилган энг сўнгги ва энг кучли икки смартфондан қайси бири ўз эгасига ҳақиқий тезлик завқини бера олади? Бу саволга қуйидаги видеодан жавоб олишимиз мумкин.\nЎзингиз ҳам кўриб турганингиздек, iPhone 11 Pro Max сезиларли даражада тезроқ бўлиб чиқди. Фарқ, айниқса, Adobe Premiere Rush иловасида яққол кўзга ташланди. iPhone 11 Pro Max'да видеони очиш учун 9 сония, Pixel 4 XL'да эса 15 сония вақт сарфланди.\n#Apple #Google #Google Pixel 4 XL #Apple iPhone 11 Pro Max


Ҳурматли пастдарғомликлар карантин пайтида зарурат бўлмаса, кўчага чиқманг!\nWed, 29/04/2020 - 15:56\nАгар сизни бирор муаммо қийнаётган ёки туман ҳокимлигига мурожаатингиз бўлса, соғлиғингизни ҳавфга қўйиб, қолаверса, ортиқча вақт сарфлаб кўчага чиқишингиз шарт эмас.\nБатафсил Ҳурматли пастдарғомликлар карантин пайтида зарурат бўлмаса, кўчага чиқманг!\nПастдарғомда Саховат тадбирлари давом этмоқда\nTue, 28/04/2020 - 15:25\nМамлакатимизда коронавирус пандимияси сабаб, эълон қилинган карантин даврида ёрдамга муҳтожларга кўмак бериш мақсадида давлатимиз раҳбари халқимизнинг тарихий ва маънав\nБатафсил Пастдарғомда Саховат тадбирлари давом этмоқда\n45 НАФАР ХОДИМ БЕҒАРАЗ ЁРДАМ КЎРСАТДИ\nMon, 27/04/2020 - 19:58\nБугунги пандемиянинг асоратлари ҳақиқатан кўпчиликка, айниқса, халққа оғир бўлди. Карантин вақтида аҳолини моддий-маънавий қўллаш лозим. Шу сабабдан, Паст Дарғом "Агробанк" филиали ходимлари ҳам бефарқ қараб туришмади.\nМазкур банкнинг 45 нафар ходимлари беш кунлик иш ҳақларидан "САХОВАТ ВА КЎМАК" жамғармасининг ҳисоб рақамига 20 миллион 954 минг сўм беғараз маблағни ўтказдилар.\nЯна бир бор барча саховатпеша юртдошларимизга миннатдорчилик билдирамиз.\nБатафсил 45 НАФАР ХОДИМ БЕҒАРАЗ ЁРДАМ КЎРСАТДИ\nМеҳмонлар Пастдарғом ҳудудидан арчазор оралаб ўтади\nSat, 25/04/2020 - 12:45\nБугунги кунда Самарқанд – Пастдарғом – Каттақўрғон йўналишидаги автойўлнинг Пастдарғом тумани ҳудудидан ўтувчи қисмида Пастдарғом туман ободонлаштириш бошқармаси томонидан улкан кўкаламзорлаштириш ишлари олиб борилмоқда.\nЖумладан, Сазағон, Ҳовзак, Самарқанд маҳаллалари ҳудудидан ўтувчи 1,8 километрлик ушбу йўл ёқасидаги давлат заҳирасида бўлган ерга 2 мингдан зиёд арча кўчатлари ўтқазилди.\nБатафсил Меҳмонлар Пастдарғом ҳудудидан арчазор оралаб ўтади\nЎзбекистонда коронавирус инфекциясидан 8-ўлим ҳолати қайд этилди.\nFri, 24/04/2020 - 13:13\nАнгрен шаҳрида яшовчи Ф. (аёл) вилоят юқумли касалликлар шифохонасига ўта оғир аҳволда ётқизилган ва сунъий нафас олиш аппаратига ҳам олинган. Тезкор диагностик таҳлиллардан сўнг беморда “Covid-19” коронавирус инфекцияси аниқланган.\nБатафсил Ўзбекистонда коронавирус инфекциясидан 8-ўлим ҳолати қайд этилди.\nПастдарғомда 1.2 километр ички йўлга тўлиқ асфальт ётқизилди.\nThu, 23/04/2020 - 19:24\nПастдарғом туман Ўску маҳалла фуқаролар йиғинидаги 1.2 километр ички йўлга тўлиқ асфальт ётқизилди.\nБатафсил Пастдарғомда 1.2 километр ички йўлга тўлиқ асфальт ётқизилди.\n«Хуш келдинг, наврўз!» НОМЛИ КОНЦЕРТ ДАСТУРИ БЎЛИБ ЎТДИ\nЎтган йили 23-умумтаълим мактаби ёш спортчиларидан Лазиз Ҳайдаров, Азиз Нарзуллаев, Асадбек Ашуровлар кураш бўйича "Умид ниҳоллари"нинг туман босқичида фахрли 1 ва 2-ўринларни қўлга киритган\nБЎЛАЖАК ЧЕМПИОНЛАР ҲОКИМ СОВРИНИ УЧУН БЕЛЛАШИШДИ\nКАСАЛНИ ДАВОЛАШДАН ОЛДИНИ ОЛГАН ЯХШИ\n“ПРЕЗИДЕНТ АРЧАСИ” ТАДБИРИ ЎТКАЗИЛДИ\nТУМАН ҲОКИМИ Ш.ХУДАЙБЕРДИЕВ ҚЎШЧИНОР МАҲАЛЛАСИДА САЙЁР ҚАБУЛ ЎТКАЗАДИ.\n17-18 август кунлари умумхалқ хайрия ҳашари ўтказилади


Ўриндош ходим жисмоний шахслардан олинадиган даромад солиғини энг юқори ставка бўйича ушлаб қолишга ариза берган бўлса, унга СКнинг 179-моддаси 30 ва 31-бандларида кўрсатилган имтиёзларни қўллаб бўладими?\nСолиқ кодексининг 186-моддасида "Агар асосий бўлмаган иш жойидан ёки бошқа юридик шахслардан даромадлар олаётган жисмоний шахс бухгалтерияга ўз даромадидан жисмоний шахслардан олинадиган даромад солиғининг энг юқори ставкаси бўйича ушлаб қолиш тўғрисида ариза берса, даромадлар тўлаётган юридик шахслар жисмоний шахслардан олинадиган даромад солиғини ушбу бўлимда назарда тутилган имтиёзларни қўлламаган ҳолда энг юқори ставка бўйича ушлаб қоладилар." деб кўрсатилган.\nРедакция от 10.10.2017\nЎриндош ходим ЖШДС энг юқори ставка бўйича ушлаб қолишга ариза берган бўлса ҳам, унга Солиқ кодексининг 179-моддаси 30 ва 31-бандларида кўрсатилган имтиёзларни қўллаш мумкин.\nАсосий бўлмаган иш жойидан олинган даромадларга тўлов манбаида ЖШДС ҳисоблаб чиқариш тартиби СКнинг 186-моддасига мувофиқ амалга оширилади. Унда бундай шахсларга СКнинг 179-моддаси 1-бандининг тўртинчи хатбошисида ҳамда 180-моддасида назарда тутилган имтиёзлар қўлланилмаслиги назарда тутилган.\nДемак, агар ходим ўриндошлик асосида ишлаб, ўз даромадидан энг юқори ставкада ЖШДС ушлаб қолиш ҳақида ариза берган бўлса, ва у даромадининг маълум қисмини Солиқ кодексининг 179-моддаси 30 ва 31-бандларида кўрсатилган мақсадларга йўналтирса, даромаднинг ушбу қисмига белгиланган имтиёз қўлланилади. Яъни, ушбу суммалардан ЖШДС ушланмайди. Қолган даромад суммаси эса тегишли тартибда солиққа тортилади.\nСКнинг 179-моддаси 30-бандига мувофиқ муассиснинг қишлоқ жойларда уй-жой сотиб олиш учун йўналтирилган дивидендлари солиқ солишдан озод қилинадими? Бундай операциянинг бухгалтерия ҳисоби ва солиқ ҳисоботини тўлдириш тартиби қандай?\nЖисмоний шахс – муассис (ёш оила аъзоси ҳисобланмайди) ўз дивидендларини қишлоқ жойларда уй-жойни сотиб олиш учун олинган банк кредити бўйича бошланғич бадал ҳамда кейинчалик улар бўйича ҳисобланган фоизларни сўндириш учун йўналтиради (масалан, ҳар ойнинг 11-санасида).... Далее\nЙигирма олти ёшга кирган шахс олий ўқув юртида ўзининг ўқиши учун контракт пулини ўз иш ҳақисидан тўласа Солиқ кодексининг 179-моддаси 31-бандига асосан бериладиган солиқ имтиёзидан фойдаланиши мумкинми?\n1992 йил 16 октябрда туғилганман, ёшим 26 да. Шу 2018 йилнинг сентябрида ЎзР Корпоратив бошқарув илмий-таълим марказига ўкишга кирмоқчиман. ... Далее\n“Жисмоний шахслардан олинадиган даромад солиғи ҳисоб-китоби”нинг 1-варағи “Йил бошидан даромад олган жисмоний шахслар сони, шу жумладан: асосий бўлмаган иш жойи бўйича” номли 003-сатрида корхонада ишловчи қайси ўриндош ходимлар сони кўрсатилади? Яъни, аризасига асосан жисмоний шахслардан олинадиган даромад солиғининг энг юқори ставкаси бўйича солиқ солинадиган даромадлари бор ўриндош ходимларми, ёки барча ўриндош ходимларми?\nЎриндош ходим ЎзР ОЎЮда ўзининг ўқиши учун қарздорликни қоплаш ҳисобига йўналтирилаётган маблағлар қисмида имтиёз ҳуқуқига эгами? Мазкур имтиёздан у асосий иш жойи бўйича ва ўриндошлик асосидаги иш жойида бир вақтда фойдаланиши мумкинми? Ёки мазкур имтиёздан фақат асосий иш жойи бўйича фойдаланиш мумкинми?\nТашкилотимиз ходимига унинг ЎзР ОЎЮда ўқиши учун ҳақ тўланди. Аввал бу ходим бизда асосий иш жойи бўйича ишлаганди, энди эса ўриндош ҳисобланади. ... Далее\nКорхона томонидан ўриндошлик асосида ишловчи ишчи-ходимлар бўйича ДСИга бирор ҳисоб-китоб маълумотнома топширилиши керакми? Қайси муддатларда ва унда қандай маълумотлар кўрсатилиши керак? Агар ўриндош ходимнинг иш ҳақидан намунали уй-жой учун олинган кредит тўловлари сўндирилган бўлса, бу ҳам унда акс эттириладими?


Ж. Туймебаев: “маънавий янгиланишнинг боши – бирлик”\nЖанубий Қозоғистон вилоятининг 80га яқин фахрийлари ва зиёлилари минтақадаги қатор ишлаб чиқариш корхоналарини оралаб кўрдилар.\nМақсад – уларни вилоятимизнинг иқтисодий аҳволи билан таништириб, келгусида бажариладиган ишлар билан таништириш эди.\nФахрийлар даставвал от бошини “Оңтүстік” махсус иқтисодий минтақасида жойлашган “Бал текстиль” МЧБ гилам фабрикасига бурдилар. Тамал тоши 2012 йили қаланган фабрика бугунги кунда Марказий Осиёдаги гилам ишлаб чиқарадиган ягона корхона ҳисобланади. Бу ерда 235 киши иш билан таъминланган. Ҳозирги кунда фабрика маҳсулотлари Қирғизистон, Тожикистон, Озарбайжон, Россия, Буюкбритания, Германия ва Францияга экспорт қилинмоқда. Корхона раҳбарининг айтишича, жорий йилнинг ўзида заводга хориждан буюртма берувчилар сони 20дан ошибди. Фабриканинг ип йигириш цехи ва гилам тўқиш хоналарини оралаб кўрган фахрийлар корхона фаолиятига ижобий баҳо бердилар.\n– Жамиятнинг хазинаси, ақлгўйи фахрийлар. Шуни инобатга олиб, бугунги тадбирни уюштирган минтақа раҳбарига миннатдорчилигимиз чексиз. Вилоятимизнинг иқтисодий аҳволи кундан кунга яхшиланиб бораётганини пайқаяпмиз. Шундай бўлсада завод ва фабрикаларни ўз кўзимиз билан кўриб, бажарилаётган ишларнинг гувоҳи бўлаётганимиз биз учун катта қувонч. Эндиликда биз, фахрийлар минтақада амалга оширилаётган ишларни жойларда тарғиб қилиб, халқни аҳилликка, бирликка даъват этишимиз керак, – дейди Қозоғистоннинг фахрий журналисти, Байдулла Қўнисбек.\nФахрийлар борган иккинчи иншоот – «Оңтүстік” индустриявий минтақасидаги “Еврокристалл” чинни заводи бўлди. Бу ерда йилига 300 млн. дона чинни қути чиқарилади. Ишлаб чиқариш корхонаси жаҳоннинг илғор ускуналари билан жиҳозланган. Ҳозир 150га яқин киши фаолият юритади.\nШундан сўнг фахрийлар “Tectum Engineering” шифер заводининг иши билан танишдилар. Саноат корхонаси йилига 2,3 миллион дона шифер ишлаб чиқаради. Лойиҳа қиймати 1,9 млрд. тенгени ташкил этади. “Хатчек” усули шифер тайёрлайдиган заводда 200 киши иш билан таъминланган. Ишлаб чиқарилган маҳсулотнинг 60 фоизи ички бозорни таъминласа, қолгани Тожикистон, Афғонистон, Ўзбекистон, Қирғизистонга экспорт қилинади.\n«Оңтүстік” индустриявий минтақасидаги кўргазма маркази ҳам оқсоқолларнинг эътиборидан четда қолмади. Завод фаолиятини ўз кўзи билан кўрган қариялар корхона раҳбарларига миннатдорчилик билдириб, келгуси ишларида омад тиладилар.\nЖанубий Қозоғистон вилоятида Элбошининг “Келажакка йўлланма: маънавий янгиланиш” дастурий мақоласида белгиланган вазифаларни амалга ошириш мақсадида вилоят ҳокими Жансейит Туймебаев минтақамиздаги оқсоқоллар ва зиёлилар билан давра суҳбати ўтказди. “Маънавий янгиланиш: барака боши – бирлик” мавзуидаги йиғилишнинг мақсади – йил бўйи бажарилган ишларга баҳо бериб, келгусида амалга ошириладиган ишларни муҳокама қилишдан иборат эди.\nДавлат раҳбарининг “Келажакка йўлланма: маънавий янгиланиш” дастурий мақоласи чоп этилганига етти ой бўлди. Шундан буён мамлакатимизда, шунингдек, Жанубий Қозоғистон вилоятида ҳам мафкура соҳасида ижтимоий онгни янгилаш йўналишида турли лойиҳалар йўлга қўйилиб, кўламдор ишлар амалга оширилмоқда. Давра суҳбати чоғида сўз олган минтақа раҳбари Элбошининг таъкидланган асарида қўйилган кўрсатмаларни бажариш мақсадида 66та лойиҳа бўйича 121та тадбир ўтказиш йўлга қўйилганини айтди.\n– Ҳурматли оғалар ва опалар! Сизларни Элбошимизнинг “Келажакка йўлланма: маънавий янгиланиш” дастурий мақоласини биргаликда амалга оширишга чақираман. Келгусида биз ҳам талабни кучайтирамиз. Вилоятдаги 720 мингдан зиёд кўчмас мулк қиёфасини кўркамлаштириш ишларини йўлга қўямиз. Албатта, бу борада сизларнинг кўмагингизга суянамиз. Ёшларимизнинг таълим-тарбиясига, билимига катта эътибор қаратишимиз лозим. Бунда Сизлар қўшадиган ҳисса жуда катта. “Қариси бор эл – хазинали эл”, деганларидай Сизлар бизнинг хазинамиз бўлиш билан бирга йўл-йўриқ кўрсатиб, маслаҳатлар бериб турадиган донишмандликнинг асл булоғисиз, – деди Жансейит Қансейитули.\nУчрашувда вилоят фахрийлар кенгашининг раиси Женисбек Мауленқулов маъруза қилиб, элни бирлик ва аҳилликка ундашда фахрийларнинг меҳнати жуда зўр эканини таъкидлаб ўтди. У, шунингдек фахрийларни Элбоши мақоласини аҳоли ўртасида ўз даражасида тарғиб қилишга куч-ғайратини сафарбар этишга чақирди.\n– Бугунги кунда вилоятимизда улуғвор ишлар амалга оширилмоқда. Минтақанинг иқтисодий ривожланиш кўрсаткичлари ҳам йил сайин яхшиланиб бормоқда. Давлат томонидан барча соҳалар қўллаб-қувватланиб, маблағ ва зарур ёрдам берилмоқда. Бугунги жамиятга шу жумладан, ёшлар тарбиясига жиддий бўлиш, оилавий қадриятларни сақлаш, барчани аҳиллик ва ҳамжиҳатликка чақириш, Элбошимиз кўрсатаётган йўл-йўриқлардан хабардор этиш шу ерда ўтирган барча нуроний оқсоқолларимизнинг энг асосий вазифаларидир, – деди Женисбек Мауленқулов.\nБундан ташқари меҳнат фахрийлари: Туркистон шаҳар фахрийлар кенгашининг аъзоси Мирзан Хандиллаев, Қарсенбай Қунақ, фронторти фахрийси Рисолат Аҳмедова, Сариоғоч туман фахрийлар кенгашининг раиси Мустафа Сулейменов, меҳнат фахрийси Бегим Сериков, республика ўзбеклари “Дўстлик” ҳамжамиятининг раиси Икром Ҳошимжоновлар сўзга чиқиб, Элбошимизнинг “Келажакка йўлланма: маънавий янгиланиш” дастурий мақоласини биргаликда амалга оширишга доир фикр-мулоҳазаларини билдирдилар.\nАйтиш керакки, бугунги кунда вилоятимизда Элбошимизнинг дастурий мақоласида белгиланган вазифаларни тушунтириш мақсадида 844та аҳоли манзилида 3185та тадбир ўтказилган. Мақолада алоҳида кўрсатилган лойиҳаларни амалга оширишга 2022 йилгача 16,2 млрд. тенге ажратиш мўлжалланмоқда. Йил бошида “Атамекен” кичик дастури доирасида вилоятдан чиққан 205 шахс иштирокида “Туғилган ерни яшнатиш – фарзандлик бурчи” учрашуви юқори даражада уюштирилди. Бугунги кунда вилоятимизда тадбиркорлар, ҳомийлар томонидан жами 30 млрд. 350 млн. тенгени ташкил этадиган 529та минтақавий лойиҳа йўлга қўйилди. Бундан ташқари, “Маънавий хазина” кичик дастури бўйича “Ораста уй – ризқ-насибали уй” лойиҳаси доирасида 120дан зиёд фаол, кўнгилли ёшлар аҳоли манзилларида ёрдамга муҳтож 543 оиланинг ҳовлиларини тозалаб, деворларини оқлаб, қишлоқ қиёфасини кўркамлаштиришга ҳиссаларини қўшишди.\nШундан сўнг суҳбат савол-жавоб шаклига кўчди. Учрашув сўнггида вилоят ҳокими фахрийларга совға-саломлар улашди.\nСаодат МЎМИНБОЙ қизи, 2017-11-16, 12:24 171


U-18 Биринчилиги. 15-тур\n“Андижон – U-18” - “Навбаҳор – U-18” – 0:1 (0:0)\nҲакамлар: Хушнудбек Суюнбоев, Анвар Маражабов, Зиёдулло Абдураҳмонов, Алишер Тўхтасинов.\nНазоратчи: Тоир Низамов.\nЎзПФЛ комиссари: Азизбек Исамутдинов.\nГол: Бекзод Насимов (87).\n“Андижон-U-18”: 40.Моҳирбек Комилов, 15.Абдулатиф Ойбеков,\n19.Сардорбек Каримов, 41.Оятилло Обиджонов, 47.Абдувоҳид Оҳтоев, 66.Дилшодбек Рустамбеков, 67.Аббосбек Абдуғаффоров, 79.Холмуҳаммад Холматов, 82.Абдураҳмон Йўлдошев, 88.Шодиёрбек Олимжонов (71.Муҳаммадбобур Қодиров,80), 97.Ҳасанбой Тожибоев (73.Ҳумоюн Ҳусанбоев, 89).\n“Навбаҳор-U-18”: 99.Артур Вастьянов, 2.Дониёрбек Мирзақаюмов, 55.Асад Жўрабоев, 59.Камронбек Абдуллаев, 62.Камрон Неъматжонов, 64.Музаффар Мўминов, 72.Мирзаабдулло Эргашев (94. Самандар Йигиталиев,90+3), 81.Лутфуллоҳ Нуриддинов (101.Аброржон Абдураззоқов,58), 91.Аброр Каримов, 98.Даврон Олимжонов (74.Миржалол Маҳмуджонов, 87), 111.Бекзод Насимов.\nОгоҳлантиришлар: Ҳ.Тожибоев (7), С.Каримов (49), О.Рустамбеков (50), Х.Холматов (60), А.Оҳтоев (75) – А.Жўрабоев (40), К.Абдуллаев (79).\nU-18 Биринчилигининг 15-туридан ўрин олган баҳсда Усмон Асқаралиев ва Аъзам Ражаббаев мураббийлик қилаётган “Навбаҳор – U-18” жамоаси сафарда “Андижон-U-18” меҳмони бўлди.\nМазкур кичик “водий дербиси”да Усмон Асқаралиев шогирдлари 1:0 ҳисобида ғалаба қозонишди.\nУчрашув борасида тўхталадиган бўлсак, гарчи биринчи бўлимда ҳар икки жамоа аъзоларида бир қатор хавфли вазиятлар юзага келган бўлсада, футболчилар улардан фойдалана олишмади. Шунингдек, айрим вазиятларда дарвозабонлар ўз маҳоратларини намойиш этишди.\nНатижада жамоалар танаффусга 0:0 ҳисобида чиқиб кетди.\nИккинчи бўлимда ташаббусни ўз қўлига олишга интилган вакилларимиз мезбонлар дарвозаси олдида бир қатор голли вазиятларни юзага келтиришди.\nАммо майдон эгалари ҳужумларнинг якунига етишига йўл қўйишмасди.\nНиҳоят, учрашувнинг 87-дақиқасида меҳмонлар ўз ниятларига етишди.\nU-18 жамоамизнинг маҳоратли ҳужумчиси Бекзод Насимов андижонликлар дарвозасини аниқ нишонга олиб, ҳисобни очди – 0:1.\nМазкур ягона гол вакилларимизга ғалаба келтирди ва ушбу зафардан сўнг, U-18 жамоамиз жами очколари сонини 29 етказиб, ўз ўрнини (5-ўрин) мустаҳкамлаб олди.\n19-21 сентябрь кунлари Coca Cola Суперлигада 19-тур учрашувлари бўлиб ўтади. Ўзбекистон Профессионал футбол лигаси (ЎзПФЛ) томонидан мазкур тур расмийлари эълон қилинди.\nУнга кўра, 19-турдан ўрин олган “Турон” – “Навбаҳор” жамоалари ўртасидаги “водий дербиси”ни тошкентлик Рустам Лутфуллин бошчилигидаги ҳакамлар бригадаси бошқарадиган бўлди. Лутфуллинга қанотларда ҳамшаҳарлари – Аваз Абдуллаев ва Сардор Нишонбоев ёрдам беришади. Захира ҳаками пойтахтлик Даврон Акмалов.\nУчрашув назоратчиси тошкентлик Дмитрий Роман.\nЎйин комиссари этиб, пойтахтлик Сардор Қудратуллаев тайинланган.\nЭслатиб ўтамиз, “Турон” – “Навбаҳор” баҳси 20 сентябрь куни Яйпандаги “Ўзбекистон” стадионида соат 19:00 да бошланади.\nФутболчиларимиз 18-тур рамзий термасидан жой олишди\nХабарингиз бор, 14-16 сентябрь кунлари Coca Cola Суперлигасининг 18-туридан ўрин олган баҳслар бўлиб ўтди.\nМамлакатимиздаги спорт, шу жумладан, футболга ихтисослашган сайтлар томонидан 18-тур рамзий терма жамоалари эълон қилинди. Биз учун қувончлиси, мазкур терма жамоалардан “Навбаҳор” футболчилари ҳам ўрин олишди.\nЖумладан, жамоамизнинг ахборот ҳамкори бўлмиш sports.uz сайти 18-тур рамзий терма жамоаси таркибидан “лочинлар”нинг тажрибали дарвозабони, ЎзПФЛ томонидан “Пахтакор” – “Навбаҳор” учрашувининг энг яхши футболчиси деб топилган Ўткир Юсупов ўрин олди.\nChampionat.asia сайтининг 18-тур рамзий термасидан эса Ўткир Юсупов ва жамоамизнинг сербиялик тажрибали ҳимоячиси Боян Цигер ўрин олишди.\nБиз ушбу муваффақият билан футболчиларни табриклаб, кейинги баҳсларда ҳам жамоамиз аъзолари чиройли ўйинлар намойиш этиб, тур рамзий терма жамоаларидан ўрин олишларини тилаб қоламиз.\nЖамоамиз устози ва дарвозабони 18-тур лауреати!\nХабарингиз бор, 14-16 сентябрь кунлари Coca Cola Суперлигасининг 18-туридан ўрин олган баҳслар бўлиб ўтди. Мазкур тур доирасида жамоамиз сафарда амалдаги мамлакат чемпиони ва мусобақа пешқадами “Пахтакор” меҳмони бўлиб, нурсиз дурангга эришди – 0:0.\nМамлакатимиздаги спорт, шу жумладан, футболга ихтисослашган сайтлар томонидан 18-тур рамзий терма жамоалари ҳамда лауреатлари эълон қилинди. Биз учун қувончлиси, лауреатлардан қаторидан “Навбаҳор” вакиллари ҳам ўрин олишди.\nЖумладан, сhampionat.asia сайти ижодкорлари талқинига кўра, жамоамиз устози Виктор Жалилов 18-турнинг “энг яхши мураббийи”, “лочинлар” посбони Ўткир Юсупов эса мазкур турнинг “энг яхши дарвозабони” дея эътироф этилишди.\nБиз ушбу муваффақият билан вакилларимизни табриклаб, кейинги баҳсларда ҳам “Навбаҳор” чиройли ўйинлар намойиш этиб, жамоамиз аъзоларининг тур рамзий терма жамоаларидан ўрин олишларини тилаб қоламиз.\nҚувондиқ Рўзиев: “Навбаҳор” шу йўлда кетса, келаси йили совриндорга айланади”\n“Навбаҳор” клуби Тошкентда “Пахтакор”га қарши ўйинда гарчи гол ура олмаган бўлса ҳам ўз дарвозаси дахлсизлигини сақлаб қолди.\nУшбу ўйинда наманганликларнинг асосий футболчиларидан бири Қувондиқ Рўзиев кутилмаганда биринчи бўлимнинг 39-дақиқасида мураббийлар томонидан захирага олинди. Учрашувдан кейин “Навбаҳор” бош мураббийи Виктор Жалилов Рўзиев ҳақида фикр билдирар экан, уни ўйин темпига улгура олмагани ҳақида гапирди.\nШундан кейин Sports.uz мухбири Қувондиқ билан боғланди. Айтиш керакки, футболчи ўйин ва ўзини захирага олингани ҳақида муносабат билдиришдан ташқари қалбида тўпланиб қолган яна бошқа муҳим гапларни ҳам айтди. У ҳали бу гапларини ҳеч қаерда айтмаган...\n“Ғалаба қозонмаган бўлсак ҳам бир очко билан қайтганимиз яхши бўлди”\n- Учрашувга келсак, бир томондан қараганда, ҳисоб қониқарли бўлди. “Пахтакор” майдонидан очко олдик. Иккинчи томондан, турнир жадвалига қарайдиган бўлсак, бизга ғалаба керак эди. Ғалаба қозона олмаган бўлсак ҳам очко билан қайтганимиз яхши бўлди. Бу жамоага руҳий томондан катта таъсир қилади. Кейинги учрашувларда бундан ҳам яхшироқ ўйнашимизга туртки бўлади. Чунки чемпион жамоа майдонида очко олиш осон иш эмас. “Пахтакор”дек ҳужумкор жамоадан гол ўтказмасдан деярли тенгма-тенг курашиш албатта “Навбаҳор”га руҳий тарафдан ижобий таъсир қилади.\n“Биргина вазият ҳаммасини тубдан ўзгартириб юборди”\n- Ўша 30-дақиқада пенальти белгиланиб, сўнг VARга мурожаат қилиб, бекор қилинган вазиятда мен шерикларимга пас узатишда хатога йўл қўйдим ва рақиб қарши ҳужумда пенальти ишлади. Ўша ҳолатда мураббийлар менга кескин тарзда эътироз билдиришди. Захирадаги ўйинчига мурожаат қилиб, тайёрланишини айтишганида, мени алмаштиришларини сезиб турганман. Эътибор берган бўлсангиз, унгача ёмон ўйнамаётгандим. Эҳсони зарба берганида ҳам унга мен тўпни узатгандим. Тўп дарвоза тўсинига тегди ва бу жамоамизнинг энг хавфли ҳужуми эди. Менимча, ундан ташқари ҳам бир неча вазиятларда фаол иштирок этаётгандим. Аммо биргина вазият ҳаммасини тубдан ўзгартириб юборди. Биргина хатоим учун мени кескин тарзда жазоладилар, десам ҳам бўлади.\n“Мураббий фаолиятимга қаттиқ таъсир қилишини ўйламасдан гапириб юборди”\n- Мураббийнинг мени ўйин темпига қўшилиб кета олмади, деган гапига келсак, билмадим, мен у ёшдан ўтган бўлсам керак. Чунки футболни энди ўйнаётган ёш бола эмасман. Ўйинни такроран кўрган одамлар бунга амин бўлишади. Ўз позициямда ўйнамаётган бўлсам ҳам мураббийларнинг кўрсатмаларини қўлимдан келганича бажаришга ҳаракат қиляпман. Ҳозир айтиб ўтганимдек, мен ўйин темпига туша олмаслик ёшидан ўтганман. Лекин мураббий шундай фикр билдирибди, демак, унинг фикрига қўшиламан. Мураббийнинг гапи биз учун қонун. Ўша вазиятдан кейин мени чап қанотга олишди ва мураббий ёнига чақириб, тўпни оддий вазиятда йўқотмаслигим кераклигини уқтириб, қаттиқ гапирди. Шунда мен мураббийга агар ўйиним ёқмаётган бўлса, алмаштиришини айтдим. Чунки ўйиним маъқул келмаётган ва жамоага қийинчилик туғдираётган бўлсам, шунчаки қўлимни кўтараман, таслим бўламан ва майдондан чиқиб кетаман. Аммо мен доим ўзимга ишонаман. Қайси клубларда ўйнаган бўлсам ҳам қўлимдан келганича меҳнат қилганман, майдонда 100 фоиз кучимни берганман. Ўйин темпига туша олмаслик ёки футболда қўрқиб ўйнашлик – бу менинг табиатимда йўқ. Ҳатто, жароҳатланган пайтларимда оғриқ қолдирувчи уколлар ёрдамида майдонга чиқиб, кучим борича ўйнаганман. Характеримни ҳар қандай мураббий яхши билади. Ўйиндан кейин рости, ухлай олмай чиқдим. Уйдагилар хавотир олишди. Оёғингга нимадир бўлдими, деб сўрашди. Чунки жароҳатим билан ўйнаяпман, уколлар ёрдамида. Ўзимни позициямга қўймаётгани учун эътирозим йўқ. Менимча, мураббий ўйин темпига туша олмади, дея бу футболчининг фаолиятига қаттиқ таъсири қилишини ўйламасдан гапириб юборди. Майли, айтиб ўтганимдек, мураббийнинг гапи мен учун қонун. Фақат битта нарсани айтаман: нима бўлишидан қатъий назар, ҳар доим жамоам учун жонимни бериб ўйнаганман. Буни футболчилар ҳам, керак бўлса рақиб ўйинчилари ҳам билади. Худога шукр, кимдан сўрасангиз ҳам мен ҳақимда ёмон гаплар айтишмаган. Ўйиним ўхшамаса, майдонда бошқа томондан жамоамга ёрдам беришга ҳаракат қилганман. Пешонамизга шу кунлар ҳам ёзилган экан.\n“Сизни журналистликдан ошпазликка ўтказса қандай бўлади?”\n- Гапнинг очиғи, ҳозир фаолиятимдаги энг оғир кунларни ўтказяпман. Ҳали бундай вазиятга ҳеч қачон тушмаганман. Лекин мен бундай вазиятлардан чиқиб кетишга қодирман. Ёнимда ота-онам, оила аъзоларим далда бўлиб туришибди. Қандай даражадаги ўйинчилигимни исботлайдиган кунлар ҳам келади. Шунчаки, менга вақт керак. Мухлислар мени эсдан чиқариб қўйишмасин. Мен бундан-да кучли бўлиб қайтаман. Юз берган ишлар менга мотивация беради, кучлироқ бўлишимга ундайди. Битта хато билан кескин жазолаш нотўғри. Яна қайтараман: мен ўзимнинг жойимда ўйнамаяпман, мураббийлар мени қанотга қўйишяпти. Лекин футболчи қайси позицияда бўлса ҳам ўйнаши керак. Лекин сиз журналистсиз. Агар журналистликдан ошпазликка ўтказиб қўйса қандай бўлади? Бу ҳам худди шунақа. Футболда ҳамманинг ўз позицияси бўлади. Марказий ярим ҳимояда ўйнаб, Қўқонда озроқ бўлса ҳам эътиборга тушганман. Шунинг учун ўзимни ҳар доим марказда кўрганман.\n“Бу ерда инсон сифатида ўсишга эришдим”\n- “Навбаҳор” жамоасига ўтишимнинг ўзи қийин жараён бўлганди ва ҳозиргача қийин жараён бўлиб келяпти. Мени чақирган мураббийнинг биринчи турдаёқ алмашиб кетиши, трансфер ҳақидаги ҳар хил хабарлар...Шунинг учун ҳам жамоага мослашиб кетишим қийин бўляпти. “Навбаҳор”га ўтаётганимда кўпчилик бу клубнинг босимига ва ўйинига мослашишинг қийин, яхшилаб ўйлаб кўр, дейишганди. Ҳар доим ўйлардим, “Навбаҳор”нинг ўйинларида стадион тўла мухлислар, қанақа қилиб бу клуб турнир жадвалида ўртамиёна ўринларда юриши мумкин? Ахир ашаддий ишқибозлар қаршисида тўп суриш мазаку, бу футболчиларга қўшимча мотивация, завқ ва куч беради, деб ўйлардим. Лекин бу нарсанинг ўзига яраша қийинчиликлари бор экан. Хазм қилишим озроқ қийин бўляпти. Бу ерда футболчи сифатида ўсмаётган бўлсам ҳам инсон сифатида жуда катта ўсишга эришдим. Ҳаётда ҳар хил вазият бўлиши мумкинлиги, ҳар бир ҳолатга инсон тайёр туриши кераклиги, бугун сени қарсаклар билан кутиб турганлар эртага ортингдан ёмон сўзлар айтишини, умуман ҳамма нарсага гувоҳ бўлдим. Мухлислардан сўраб қолардимки, мени ҳали унутишга эрта. Агар жамоага мослаша олмаётган ва ўйиним ёқмаётган бўлса, шу бугуноқ кетишга тайёрман, агар эплолмасам. Аммо мени эплай олишимга кўзим етади. Фақат атрофдагилар ҳам мени озгина бўлса-да, қўллаб-қувватлаб туришса зўр бўларди. Биргина хатони деб...Бу – футбол. Биз яратувчимиз, ярим ҳимоячимиз. Мен ҳар доим яратувчанлик асосида ҳужумкор ўйнаб, рақибларни алдаб, шерикларимни қулай вазиятларга олиб чиқишга одатланганман ва шунақа футбол ўйнаганман. Бугун эса “Навбаҳор”нинг ўйин услуби бошқачароқ. Ҳимояни мустаҳкамлаган ҳолда, олдинги чизиқдаги вазиятдан максимал фойдаланиш. Шунинг учун мен ҳозирда кўпроқ кучимни ҳимояга сарфлаяпман. Бунга эътирозим йўқ, жамоа натижа кўрсатаётган бўлса, бундан хурсандман. Ўйиним ўз йўлига, энг муҳими, клубнинг ютуғи биринчи ўринда туради. Лекин битта хатоимни кутиб туриб захирага олиши, кескин фикр билдиришлари, қанчалик тўғри ёки нотўғри? Билмадим. Юқорида айтдим, ўша пенальти белгиланганида мураббий мени ёнига чақириб эътироз билдиргач, ўйиним ёқмаётган бўлса, захирага олишини айтганим бу нормал ҳолат. Лекин мен ҳеч қачон ўйин темпига туша олмасдан қўрқоқлик қилиб ўйнаганим йўқ. Футбол эркаклар ўйини. Мураббийнинг фикрини ҳурмат қиламан, аммо ўзимни ҳам фикрим бор. Мени захирага олдими, демак, ўйиним ёқмаган.\n“Мени “Навбаҳор”га ўтишимда ҳеч қандай трансфер суммаси бўлмаган”\n- Яна бир ҳақиқатни айтмоқчиман, клуб мени ҳеч қандай трансфер қилиб олмаган. Бу менга қўшимча босим беряпти. Ҳамма Қувондиқни шунча пулга сотиб олди, у оқлай олмаяпти, деб ўйлашяпти. Бу мутлақо нотўғри. Мени ҳеч қанақа суммага сотиб олишмаган. Шунчаки, ўз пешона терим билан топилган пулларни Қўқон жамоасига ўтказиб берганман. “Навбаҳор”га ўтиш учун ойлик маошим керак бўлса пастлашишига рози бўлдим. Чунки мен бу клубга келиб, медаллар учун курашмоқчи эдим. Шунинг учун рози бўлганман. Футбол ўйнашдан мақсад, қандайдир ютуққа эришиш, из қолдириш. Эртага фарзандларимга ўзимни ўрнак қилиб кўрсатмоқчи эдим. Ютган ютуқларимни кўрсатишни истагандим, олган пулларимни эмас. Мени “Қўқон-1912” билан шартномам тугаганди. Шу боис улар билан мутлақо хайрлашгандик ва бир-биримиздан ҳаққимиз қолмаганди. “Навбаҳор” билан ўзим келишганман. Ойлик маошим икки-уч баробар пасайишига розиман, аммо Қўқон клубига пул ташлаб кетаман, ўз ҳисобимдан деб рози бўлганман. Шунча пайтгача индамай юрдим. Қўқонлик мухлислардан ҳам эътироз бўлди. Эркакда лафз бўлиши керак, қоламан деганди, каби гаплар айтилди. Ашурматов мени жамоада қолишимни хоҳлади. Буни ўзидан ҳам сўрашингиз мумкин. Лекин раҳбарият молиявий томондан қийналаётганди. Улар билан гаплашганимда кетишинг икки томонга ҳам яхши бўлади ва молиявий томондан ҳам ёрдам бўлади, аммо сен учун эшигимиз ҳар доим очиқ деган. Шу боис у ердан кетиб, молиявий тарафдан ёрдам беришни хоҳладим. Чунки “Қўқон-1912”да салкам беш йил меҳнат қилдим. У ердан шунчаки кета олмасдим. Бунга ғурурим йўл қўймасди. Бироқ “Навбаҳор” мухлислари фалон суммага сотиб олиб, оқлай олмаяпти, қўқонлик ишқибозлар эса лафз бериб кетиб қолди, деган гаплари оғир. Бундай гаплар бўлиши мумкин эмас. Шунча пайт шу юкни кўтариб юрдим. Аммо энди буни ўзимдан холис қилмоқчиман. Яна қайтараман: ҳеч қанақа трансфер суммаси бўлгани йўқ, буни очиқчасига айтаман ва керак бўлса исботлаб ҳам бераман.\n“Бабаяннинг эффекти кўриниб турибди”\n- Самвел Бабаяннинг эффекти жамоада барибир кўриниб турибди. Келганидан сўнг, натижалар ҳам яхшиланди. Лекин ҳар доим биламизки, Жалилов билан Бабаян биргаликда ишлашган. Иккаласи ҳам тенг фикр билдиришади. Романовичнинг ўзига яраша катта тажрибаси бор. Вячеславович эса руҳий томонлама жамоани кучли тайёрлай олади.\n“Қўқон-1912”даги ўйинимнинг 50 фоизини ҳам “Навбаҳор”да кўрсата олмаяпман”\n- “Навбаҳор”га келиб бахтлиманми-йўқми, бу унчалик муҳим эмас. Асосийси, мухлисларга ўз ўйиним билан қанчалик қувонч улашяпман, мана шу энг муҳими. Менимча, бунинг уддасидан чиқа олмадим. Негаки, “Қўқон-1912”да кўрсатган ўйинимнинг 50 фоизини ҳам “Навбаҳор”да кўрсата олмаяпман. Фақат бу ерга келганим шунда фойда бўлдики, демак, мен бундан ҳам кучли бўлишим керак, футболчи эмас, балки инсон сифатида. Ҳар қандай руҳий зарбалар ва турли гап-сўзларга тайёр бўлишим керак экан. Энди бу мени янада кучлироқ қилади, бунга 100 фоиз ишонаман. Лекин клуб президенти Отабек ака Саматовга алоҳида раҳмат. У киши доим мени қўллаб туради. Мени “Навбаҳор”га келишимни икки йил давомида қаттиқ хоҳлаган. Эътибор берган бўлсангиз, мавсум бошида клубга келган янги ўйинчилардан битта мен асосий таркибда ўйнардим. Серб легионерлари аста-секин захирага олинди. Баҳром Абдураҳимовга тўлиқ ишонч билдирилмади. Ўтган йилги жамоа учун асосий таркибга биргина мен киргандим. Шундай таассурот қолдирдики, мен келдим ва жамоа ўртамиёналар қаторида юрибди. Ваҳоланки, “Навбаҳор” ундан олдинги йилларда ҳам 7-8-ўринларда эди. Ўйлайманки, биргина менинг келишим билан клуб пастга шўнғигани йўқ.\n“Навбаҳор”га келганимдан кейин кўпроқ салбий гаплар бўляпти”\n- Ҳамма қатори мен ҳам оддий инсонман. Футбол фақат касбимиз. Ҳолбуки, сиз ва бошқалар каби оддий одамман. Меҳнаткаш оиланинг фарзандиман. Ҳамма нарсани ичимга ютиш ва елкамда кўтариб юриш менга ҳам қийин бўляпти. Балки ичимдагиларни айтиб, бироз енгил тортарман. Ёки сизга айтаётганларимдан кейин бошқаларнинг мен тўғримдаги фикрлари ўзгарар. Шунча йил ўйнаган бўлсам, доим менга ижобий фикрлар билдирилган. “Навбаҳор”га келганимдан кейин кўпроқ салбий гаплар бўляпти. Бунга ўзим айбдорман, буни тан оламан. Бошқани айбдор қилаётганим йўқ. Фақат менга ҳам бироз ёрдам беришларини, футболчи эмас, балки инсон сифатида мени қўллаб-қувватлаб туришларини хоҳлайман. Буни раҳбариятдан ҳам, мураббийлардан ҳам, барчадан сўраб қоламан. Тўғри, биринчи давра ўрталарида марказда тўп суриб, ўйинимда бироз пасайиш пайдо бўлди. Охирларига келиб, ўзимга келишни бошлагандим. Иккинчи даврада қанотга ўтказилдим. Ҳаммаси жамоа манфаати учун. Қайси чизиқда бўлмасин, бор кучим билан ўйнайман. Балки 100 фоиз ўйинимни кўрсатишимга жароҳат тўсқинлик қилаётгандир. Лекин чемпионат тугаганидан кейин албатта операция столига ётиб, тиззамда жарроҳлик амалиётини ўтказишим керак. Бу ҳар доим менга халақит бериб туради. Шифокорлар билан ҳам келишдим. Буни тўғри тушунишларини илтимос қилардим.\n“Кимларнидир косасида қолиб кетган овқатларни еганман”\n- Футболчи бўлгунимга қадар қийин кунларни бошимдан кечирдим. Официант бўлиб ишлаганман, кимларнидир косасида қолиб кетган овқатларни едим. Елкамдан икки марта жарроҳлик операциясини ўтказганман. Елкамда салкам уч йил сим турган. Аллоҳга шукрки, марҳамати билан ҳаммасини енгиб ўтдим. Лекин шу пайтгача мен ҳали ҳеч қачон руҳий зарбага учрамаган эканман. Бу зарбани “Навбаҳор”га келиб қабул қилиб олдим. Ўйлайманки, бу синовдан ҳам эсон-омон ўтиб оламан. Кучлироқ футболчи бўлишимга бу ишлар ҳам катта туртки беради. Фаолиятим ҳали олдинда. Нималар қила олишим мумкинлигини, нималарга кучим етишини ич-ичимдан яхши ҳис қилиб турибман. Бу жамоада ўз ўрнимни топаман. Бунинг учун қаттиқ меҳнат қиламан. Менга ҳеч қанақа гап-сўзлар халақит бера олмайди.\n“Ашурматовнинг ҳурмати учун миллионлардан воз кечганман”\n- Жамоа билан икки йилга мўлжалланган шартнома тузганман. Бу йилги ўйиним раҳбариятни қониқтирмаётганлиги табиий. Чиндан қониқтирмаётган ва мухлислар тарафидан эътирозлар бўлаётган бўлса, икки томонлама шартномани бекор қиламиз. Раҳбарият бугун қўнғироқ қилиб, керак эмассан, деса кетишга тайёрман. Ойлик маошларимдан ҳам воз кечишга тайёрман. Шу пайтгача футболни пул учун ўйнамаганман. Бундан кейин ҳам шунақа бўлади. Битта мисол келтираман: Бахтиёр Ашурматов “Қўқон-1912”ни қабул қилиб олганида, менга хориждан жуда қулай таклиф келиб тушган, фақат қайси мамлакатлигини айтмайман. Ўшанда мен терма жамоа аъзоси эдим. Ойлик маоши ҳам жуда баланд эди. Бахтиёр Ашурматов билан гаплашганимда чемпионат бошланишига бир ҳафта қолди, менга ёрдам бергин, туғилиб ўсган шаҳримга келдим, нима бўлганда ҳам бу ерда натижа қилишим керак, бунда сени ёрдаминг керак укажон, деб менга бир оғиз айтган гаплари, мотивацияси ва ҳурмат қилиб гапиргани учун миллионлаб пуллардан кечганман ва Қўқон жамоасида қолганман. Ўшанда телефонимга янги клубдан аниқ таклиф келиб тушган. Визалар ҳам юборишган. Агентлар менинг ўша жамоага ўтишимга роса ҳаракат қилишган. Аммо “Қўқон-1912” ва Ашурматов ҳурмати учун қолдим ва ўтган йили юзимиз ёруғ бўлди. Мавсум бошида олтиталикка кириш вазифаси қўйилди, биз бешталикка кирдик. Клуб тарихида иккинчи марта бешинчи ўринни олдик. Шунинг учун жамоада ўз ишимни бажариб бўлдим, деган ҳолатда кетдим.\n“Навбаҳор” шу йўлда кетса, келаси йили совриндорга айланади”\n- Охирги гапим: мухлисларга ҳар қандай вазиятда ҳам сабрли бўлишларини, “Навбаҳор”ни қўллаб-қувватлашларини сўрайман. Футболда ҳеч ким ўз-ўзидан чемпион бўлиб қолмайди, ғалаба билан мағлубият доимо бирга. Масалан, орада “Локомотив” кетма-кет чемпионликка эришгач, кейин “Пахтакор” ҳукмронликни қайтариб олди. Жамоа йиллар ўтиб шаклланади. Албатта, жонкуяр ишқибозларимизга ташаккур айтаман. Қаерга борсак, улар биз билан ва керак бўлса, рақиб жамоа мухлисларидан кўп бўлган ҳолда қўллаб туради. Бу мухлисларга фақатгина тасанно дейман. Айнан ўша ишқибозлар учун сабр тилайман. “Навбаҳор” шу йўлда кетса, келаси йили бемалол соврин юта олади.\nСўнгги ўйинда йирик ҳисобда ғалаба!\nШуҳрат Мақсудов: “Ўйин жуда жанговар тарзда ўтди”\nВиктор Жалилов: “Гол урганимиздан кейин ташаббус биз томонга ўтди”\nЖамоамиздан ажойиб “камбэк”\nИлҳомжон Алижонов: “Мухлислар ишончини оқлашга интиламиз”\nЁшлар жамоамиздан ажойиб ғалаба!\nУчинчи ўйинда имконият бой берилди\nЁш футболчиларимиз 4-ўрин соҳиби!


Андижонда фуқароларни 35 минг долларга алдаган шахсга нисбатан жиноят иши қўзғатилди\n2019 йилнинг декабрь ойидан 2020 йил 10 март кунига қадар бўлган вақт оралиғида Андижон шаҳрида 43 ёшли Т.К. алдаш ёки ишончни суиистеъмол қилиш йўли билан ўзганинг мулкини қўлга киритиш мақсадида, фуқаролар 54 ёшли Х.А. ва 43 ёшли Г.Д.га ёғ-мой маҳсулотлари савдоси билан шуғулланишини айтган.\nЎзбекистон Республикаси ИИВ ҳузуридаги Тергов департаменти хабарига кўра, шунингдек у 56 ёшли Н.А.га биргаликда кафе очиб бизнес қилишларни билдириб, уларнинг ишончига кириб, алдаб, жами бўлиб 35.200 АҚШ доллар пул маблағларини олиб, шахсий эҳтиёжларига сарфлаб юборган.\nМазкур ҳолат юзасидан Андижон шаҳри бўйича ИИО ФМБ 4-сон ИИБ ҳузуридаги Тергов бўлинмаси томонидан Т.К.га нисбатан Жиноят кодексининг 168-моддаси 4-қисми “а” банди (фирибгарлик) билан жиноят иши қўзғатилган.\nҲозирда жиноят иши бўйича тергов ҳаракатлари олиб борилмоқда, дейилади хабарда.


Beyonce BET Awards мукофотини олди\n15:01 / 29.06.2015\nЯкшанба куни Лос-Анжелесда афроамерикалик мусиқачилар, актёрлар, спортчилар ва бошқа соҳа вакилларининг қўлга киритган ютуқлари учун топшириладиган нуфузли BET Awards мукофоти билан тақдирлаш маросими ўтказилди. Black Entertainment Television канали томонидан ташкил қилинган тақдирлаш маросими 15-марта ўтказилмоқда.\nMicrosoft Theatre залида бўлиб ўтган шоунинг асосий янгиликларидан бири хонанда Beyonce’га ушбу мукофотнинг топширилгани бўлди.\nШунингдек, энг яхши янги артис деб британиялик 23 ёшли хонанда Сэм Смит топилди. Beyonce “Энг яхши аёл ритм-энд-блюз/поп ижрочиси” номинациясида ғолиб бўлди. Эркаклар ичида бу номинацияга Крис Браун сазовор бўлди.\nНики Минаж “Энг яхши хип-хоп ижрочиси” деб топилди. Шунингдек, Кендерик Ламар, Торренс Ховард сингари артистлар, Серена Уильямс, Стефен Карри сингари спортчилар мукофотландилар.


Ўзбекистон ва дунё: Саудияга эргашиш вожиб эмас - кимнинг Ҳайити тўғри? - BBC News O'zbek\nЯнгиланди 4 июн 2019\nИслом динида Ой тақвими ишлатилади\nСешанба куни Саудия Арабистони дохил, аксар мусулмон давлатларида Рамазон Ҳайитининг биринчи куни, деб эълон қилинган.\nЎзбекистонда, аввалдан эълон қилинган Президент қарорига мувофиқ, Ҳайит намози чоршанба, 5 июнь куни ўқилади.\n30 май куни эълон қилинган қарорга Ўзбекистон мусулмонлари идорасининг 2019 йилда Рамазон ҳайитининг биринчи куни 5 июнь чоршанба кунига тўғри келиши ҳақида қабул қилган қарори асос қилиб олинган.\n5 ва 6 июнь кунлари дам олиш кунлари деб эълон қилинган.\nДунё ва мусулмонлар: Рамазон шукуҳи суратларда\nЎзбекистон расмийлари Ҳайит кунинининг бошқа кўпчилик мусулмон давлатларидаги каби, янги Ой чиқишига қараб эмас, балки ҳукуматнинг бир неча кун аввал қабул қилинган қарорига мувофиқ тарзда нишонланишини хавфсизлик ва давлатнинг мусулмонларга ғамхўрлиги билан тушунтиришади.\nЎтган йилларда маҳаллий матбуот Диний идора ва ҳукуматнинг бу борадаги қарорларини савол остига олмаган, аммо бу йил қатор нашрлар расмийларга изоҳ сўраб мурожаат қилган.\nKun.uz нашрига берган интервьюсида Вазирлар Маҳкамаси ҳузуридаги дин ишлари бўйича қўмита раисининг ўринбосари Нуриймон Абулҳасан диний идора фатвоси ва ҳукумат қарорини ҳимоя қилган.\nУнинг сўзларига кўра, Ҳайит масаласида "Саудия Арабистонига эргашиш вожиб амал эмас".\nМулозим ўзбекистонлик мусулмонларни эҳтимолий фитнадан огоҳлантирган.\nБританияда чиқадиган энг йирик таблоид - Daily Mail нашри Тошкентдаги таровиҳ намози акс этган суратларни чоп этган\n"Бугун биз рўза тутамиз. Чунки бизнинг минтақамиздан ғарброқда жойлашган араб давлатларига ой кўринган бўлиши мумкин. Чунки Янги ҳилол Ғарб томондан кўриниб бошлайди. Бу борада Саудия Арабистонига эргашиш вожиб амал эмас. Чунки ҳар бир мамлакат ўз ҳудудида Ойнинг кўринишини кузатиши керак. Пайғамбаримиз (с.а.в) нинг «Ҳилолга қараб рўза тутинглар, ҳилолга қараб очинглар», деган ҳадисига амал қилинади. «Маккага қараб тутинглар ёки очинглар», деган буйруқ йўқ.Мана шундай ҳолатдан фойдаланиб, ўзбекистонлик мусулмонларнинг орасига фитна солишга уринаётганлар топилади. Ундай фитналарга учмаслигимиз керак. Бу борада фатвони диний идора чиқарган. Ўзбекистон мусулмонлари ўзини ҳурмат қиладиган бўлса — Ўзбекистон Мусулмонлари идорасининг раиси муфтий ҳазратларининг фатвосига бўйсуниши вожиб ҳисобланади", - деган мулозим ва "мусулмон давлатларнинг 70 фоизида ҳайит 5 июнь куни бўлиши"ни даъво қилган.\nKun.uz бу борада марҳум уламо шайх Муҳаммад Содиқ Муҳаммад Юсуфнинг сўзларини ҳам келтирмоқда.\n"Агар бир юртда (Ой ) кўринса иккинчи юртда кўринмаса ва фарқ юз берса, ҳар ким ўзи турган юртга қараши керак. Ўзи қайси юртда турса, шунинг эътиборидан рўза тутишни бошлайди ва тугатади, ҳайитини нишонлайди".\nЎзбекистон Мусулмонлари идораси раисининг ўринбосари шайх Абдулазиз Мансур ҳам Ҳайитни 5 июнь куни нишонлаш қарорини ҳимоя қилган\n"Рамазон ойининг бошланиши ва ҳайит кунларини белгилашда биз ўзимизнинг анъаналаримизга кўра қадимдан тақвимга амал қилиб келганмиз. Шунинг учун ҳар йили Саудия билан бир кунга тўғри келиб қолади ё бир кун фарқ қилади. Бу табиий нарса. Бундан ҳеч қандай ҳаяжонга тушиб, шубҳаланиш керакмас", - дея иқтибос келтирмоқда Kun.uz нашри.\nШайх Абдулазиз Мансур Саудия Арабистони ва минтақа давлатларида Рамазон ойининг биринчи кунини белгилаш масалаларида камдан-кам ҳолатда бир хиллик кузатилишини айтган.\n"Чунки ҳар бир жойда ҳилолнинг кўриниши, об-ҳавоси ҳар хил", - деган у.\nБу йил Қозоғистон, Қирғизистон ва Тожикистон ҳам Ҳайитнинг биринчи кунини 5 июнда нишонлайди.\nХабарларга кўра, апрель ойида тўрт давлат уламолари ўзаро малаҳатлашиб, янги ой халқаро астрономик тадқиқот марказлари услуби бўйича аниқланади, деган хулосага келганлар.\nҲайит арафасида Президент Шавкат Мирзиёев Ўзбекистон қамоқхоналаридаги диний маҳбуслар деб ишонилган 575 нафар маҳкумни авф этиш ҳақидаги фармонга имзо чеккан.\nМирзиёев ҳокимиятга келганидан буён диний сиёсат юмшагани кузатилади.\nИжтимоий тармоқларда ўзбекистонликлар бу йил таровиҳ намозларида ҳар йилгидан кўра ҳам кўпроқ одам қатнашганини ёзишган.\nБританияда чиқадиган энг йирик таблоид - Daily Mail нашри Тошкентдаги таровиҳ намози акс этган суратларни чоп этган.\nҲилолга тикилган кўзлар\nРўза ойи тугаши билан бошланадиган Рамазон Ҳайитини аниқлаш жуда мураккаб жараён.\nРамазон ойи якунига етаркан, дунёдаги 1.8 миллиард мусулмон булутсиз осмонга умид қилиб, ҳилолни кўриш учун кўкка кўз тикишади.\nИслом дини ойнинг жойлашув паллаларига қараб юритиладиган Қамарий тақвимга мувофиқ йўл тутади. Рамазон - тўққизинчи ой.\nОй тақвимига биноан ҳар янги йили ойлар аввалги санага қараганда 11 кун олдин бошланади.\nҚамарий ой ҳисоби жуда муҳим ва у ҳар сафар Рамазон ойига ўзгачалик бахш этади.\nРамазон ойи давомида кун чиқишдан то кун ботгунича мусулмонлар на овқат, на сув истеъмол қилишади.\nИсломий ойлар шасмий, яъни ҳеч қачон сурилмайдиган қуёш тақвими асосида ҳисобланадиган давлатларда одамлар, дейлик, кунлар узун ёз пайтида Рамазон ойини нишонлашса, дунёнинг бошқа жойида бу кунлар қисқа қишга тўғри келиши мумкин.\nИндонезиялик аёл Рамазон Ҳайити учун рўмол сотиб олмоқда\nОқ тақвимига амал қилиш орқали эса 33 йил рўза тутган инсон йилнинг турли мавсум ва палласида Рамазон ойи қандай кечишини билади.\nРамазон Ҳайити оқ тақвимидаги ўнинчи ой - Шаввалнинг биринчи куни нишонланади.\nАммо Ислом ичида ҳам Ҳайит қачон бошланиши борасида баҳслар бор. Кўплаб мамлакатларда одамлар осмонга ўзлари қарашмайди ва аксинча, расман ой чиққан кунни белгилашади.\nБаъзилар аввалдан ҳисоблаб чиқилган ой тақвимини ишлатишади.\nБошқалар эса юлдузбон, яъни астрономларнинг ҳисоб-китобларини кузатиб бориб, ҳилол чиқишига қараб иш тутишади.\nШундай мусулмонлар ҳам борки, улар осмонда янги ойни кўришмаса, умуман, Ҳайит қилишмайди. Шу боис дунё бўйлаб Ҳайит куни бир кунда бўлмайди ва бир-икки кун фарқ билан нишонланиши мумкин.\nЎзбекистон, Туркия ва Малайзия астрономларнинг ҳисоб-китобига қараб Ҳайитни белгилашади\nСаудия Арабистонида бирон одам ҳилолни ўз кўзи билан кўрганига қараб, Рамазон ойи бошланиши ёки тугаши эълон қилинади.\nЖаҳондаги кўплаб мусулмонлар кейин шу ҳисобга эргашадилар. Лекин айрим давлатлар бошқачароқ йўл тутишади.\nМасалан, Шия Эронда ҳилол чиққани ҳукумат тарафидан расман эълон қилинади.\nЎзбекистон ва Туркия каби сунний, аммо дунёвий давлатлар эса ойнинг чиқишини дақиқама дақиқа ҳисоблайдиган астрономларнинг хулосасига қараб Ҳайитни белгилашади.\nШия ва суннийлар аралаш яшовчи Ироқда эса одамлар мазҳабига қараб икки хил йўл тутишади.\nШия ироқликлар Оятуллоҳнинг эълонига қулоқ солишса, Суннийлар ўз уламолари айтган гапга қараб байрамини қилишади.\nФақат ўтган 2016 йили Ироқдаги шиялар ва суннийлар узоқ муддат давомида илк марта бир кунда Рамазон Ҳайитини нишонлашган.\nЕвропада яшовчи мусулмонлар ўз жамоалари етакчиларининг эълонига қарашади. Баъзида бу эълонлар бошқа йирик мусулмон давлати белгилаган Ҳайит кунига мосланиши ҳам мумкин.\nШавкат Мирзиёев янги қарорини имзолади, Рамазон ҳайити куни маълум бўлди\nИслом оламида Ҳайит айёми\nФото галерея, Фотогалерея: Москвада Қурбон Ҳайит лавҳалари


ФAО ўзбекистонлик фермерларга инновацион технологиялар борасида кўмаклашади • EastFruit\nБош саҳифа › Янгиликлар › ФAО ўзбекистонлик фермерларга инновацион технологиялар борасида кўмаклашади\nФAО ўзбекистонлик фермерларга инновацион технологиялар борасида кўмаклашади\nМуаллиф: EastFruit 21 Май 21 21 Май 21 070\nЎзбекистонда ФAОнинг «Келажак авлод учун ақлли фермерлик» деб номланган тўрт йиллик лойиҳаси иш бошлади. Ўзбекистон ва Вьетнамда амалга ошириладиган ушбу ташаббуснинг умумий бюджети 3,4 миллион долларни ташкил этмоқда. Молиялаштирувчилар орасида Корея Республикаси ҳам бор. Бу хусусда Sputnik нашри ФAОнинг Ўзбекистондаги ваколатхонаси матбуот хизматига таяниб хабар бермоқда.\nЛойиҳадан мақсад, иқлим назорати, тупроқ ва сувдан фойдаланиш, зарарли ҳашаротларга қарши курашни ақлли технологиялар ёрдамида такомиллаштиришдир. Ташкилотчиларнинг фикрича, ушбу чоралар йил давомида кенг турдаги экинлар етиштиришга имкон беради.\nШунингдек ўқинг: DP World компанияси Тошкент вилоятида йирик логистика маркази лойиҳасини амалга оширмоқда\n“Истеъмолчилар бутун йил давомида хавфсиз ва арзон озиқ-овқат маҳсулотларини харид қилиш имкониятига эга бўлишади. Буларнинг бари Барқарор ривожланиш мақсадларига эришиш, яъни қашшоқликни бартараф қилиш, саломатлик ва фаровон ҳаётни барча учун бирдек таъминлашга хизмат қилади», дейди ФAОнинг Ўзбекистондаги ваколатхонаси вакили Шерзод Умаров.\nЛойиҳага мувофиқ, Ўзбекистонда агробизнес имкониятларини ривожлантириш ва техник кўмак олиш учун 3 та намойиш майдончаси яратилади.\nEastFruit аввал ҳам қайд этганидек, 2021 йилнинг февраль ойида JizzaxOrganic агрокластери Ўзбекистон Фуқаро авиацияси агентлигидан дронларни бошқариш учун рухсат олди. Шу тариқа Жиззах кластери қишлоқ хўжалигида учувчисиз қурилмаларни қўллайдиган биринчи ўзбек корхонаси бўлади.


ИнтерФУТБОЛ :: «Месталья»нинг Янги даҳоси\n«Месталья»нинг Янги даҳоси\n«Валенсия» - «Барселона» беллашуви уругвайлик ҳужумчининг бенефисига айланди. Луис Суаресми, дейсизми? Йўқ, у ҳозир жароҳатини даволаш билан овора, жамоасига ёрдам беролмайди. Гап «Барселона»га қарши учрашувда «хет-трик»ка яқин келган, лекин дуэлда тер Штегенни енга олмай, «дубль» билан кифояланган Макси Гомес ҳақида бормоқда.\nМаксимилиано Гомес Гонсалес ёки қисқача Макси Гомес 19 ёшида Уругвайнинг «Дефенсор Спортинг» клубида катта футболдаги дебютини нишонлаганди. Ўша мавсумдаёқ 52 учрашувда 29та гол ва 12та «ассист»ни амалга ошириб, Европа клублари эътиборини тортди ва тез орада 4 млн. евро эвазига «Сельта» таркибидан жой олди.\nЎзга қитъа ва бегона муҳит Гомеснинг сермаҳсул фаолиятига таъсир этмади, у Испаниядаги 70та ўйинда 30та гол ва 10та самарали узатмани ўз ҳисобига ёзиб қўйгач, уни қўлга киритишга оид тортишувлар авжига чиқди. Вигодаги икки самарали мавсумдан кейин «Сельта» уругвайлик топилмани ортиқча ушлаб қола олмаслигига амин бўлди. Гомес аллақачон «Барселона» ва «Ливерпул»нинг трансфер рўйхатидан жой олган бўлсада, амалда «Вест Хэм» ёки «Валенсия»дан бирини танлашига тўғри келди. Бу жамоалар ҳужумчи учун 50 млн. ваъда қилишди, «Сельта» эса танлаш ҳуқуқини Максининг ўзига берди. У Испанияда қолишни афзал кўрди. Натижада «Валенсия» ўзи учун манфаатли ўзгаришларни амалга оширди: Гомес эвазига Санти Мина ва 14,5 млн.ни «Сельта»га берди, Хорхе Саэнсни «Баладиос»га бепул ижарага жўнатди. Ҳимоячи «Сельта» либосида 3 марта майдонга тушган бўлса, Мина бор-йўғи 2та гол урди.\nҲужумчи янги жамоасида 10та гол уришга улгурди, уларнинг 4тасини янги йилдан кейин амалга оширди. Макси жамоага Марселино даврида келганди, энди Селадес раҳбарлигида майдонга тушмоқда. Бу ўзгаришлар ҳам унинг адаптация жараёнига таъсир этмади, Гомес «Валенсия»нинг 1-рақамли ҳужумчисига айланди. Ваҳоланки, мавсум аввалида бу ролга Родриго ва Кевин Гамейро даъвогар эдилар. Бундан ташқари, клуб раҳбариятидаги ўзгаришлар ҳужумчининг маҳсулдорлигига бироз халал берди.\nУругвайлик футболчига хаёлпарастлик бегона, ўзига бўлган ишончи чексиз. Тўғри, бир масалада чегарани билади - ишончни манманликка ўтказиб юбормайди. Ижро маҳорати ва сермаҳсуллик Максининг қонида бор. Ана шу фазилат уни номдор клублар нишонига айлантирди. Юксак савияда тўп сура оладиган футболчилар жуда кўп, аммо уларда қўрқув бор. Гомес эса ҳеч нарсадан тап тортмайди. «Барса»га қарши баҳснинг 12-дақиқасида у пенальтидан гол уролмади. Бундай вазиятда футболчи ўзини йўқотиб, оёқлари қалтираб қолади. Макси эса аксинча, янада шиддатлироқ ўйнади ва 2 марта тер Штегенни ўз дарвозасидан тўп олиб чиқишга мажбур этди.\nФутболчининг ихтисоси хусусида тўхталсак, Макси - асл жанубий америкалик ҳужумкор ўйинчи, футболнинг мағзи гол эканлигини яхши билади ва доимо дарвозага энг қулай йўлни қидиради. Гомес юқори тезлик соҳиби бўлиш билан биргаликда жуда чаққон. Шу хислати эвазига мураккаб вазиятларда ҳам зарба йўллаш имконини топа олади. Эътиборлиси, футболчи ўзи уддалай олмайдиган ишга қўл уришни ёқтирмайди. Шу боис, олисдан зарба бермайди, ҳужумнинг самарали якунини излайди. Шунингдек, «2-қават»да ва тўпни ҳимоячилардан ошириб узатишда ҳам мукаммалликка интилади, рақиб дарвозаси томон йўл олганида ортиқча ҳаракатларга йўл қўймайди. Мазкур эътирофлардан кейин Максини ўз-ўзидан Луис Суаресга таққослаш зарурати юзага келади. «Барселона» вакили бу фикрни рад этиш ўрнига аксинча, тасдиқлайди.\nЎтган йили «Барселона» ўзига ҳужумчи излаши кераклигини айнан Луис Суарес эътироф этганди. Қолаверса, Гомес «Сельта»да ўйнаб юрган пайтида мутасаддиларга уни кузатиб юришларини тавсия этганди. Кузда Луис ўзининг ворисларига айланиши мумкин бўлган ҳужумчилар учлигини маълум қилди: «Менга «Челси»нинг 9-рақамли ҳужумчиси Абрахам ёқади. У ёш бўлишига қарамай, майдонда самарали ҳаракатланади, ҳужумларни муваффақиятли якунлайди. Лаутаро Мартинес «Интер»да юксак савияни намойиш этмоқда, унинг маҳоратига гап йўқ. Ва албатта, Макси Гомесни алоҳида таъкидламоқчиман. У уругвайлик, менинг ватандошим эканлиги учун эмас, балки ноёб иқтидор соҳиби эканлиги учун. Бу йигит ҳар қандай топ-клуб талабларини қондира оладиган барча фазилатларга эга. Жумладан, «Барселона»да марказий ҳужумчи вазифасини бемалол уддалайди».\nТерма жамоа ихтиёрида бўлган пайтларида бу икки ватандош исталган мавзуда хоҳлаганларича суҳбатлашишлари мумкин. Табиийки, ёш ҳужумчининг келажаги охирги ўриндаги мавзу эмас. Луис амаки Максига ўта жиддий оҳангда шундай деганди: «Ҳаммаси ўзингга боғлиқ. Ҳаракат қилсанг, «Барса»га ўтасан. Ўзингни кўрсатсанг, сен учун бир оғиз илтимос қилиш мендан». Дарҳақиқат, Луис сўзининг устидан чиқди, биз хабардормиз.\nГомеснинг «Барселона»га қарши кучли ўйин кўрсатишида Суареснинг ҳиссаси сезиларли бўлгани аниқ. Макси «Камп Ноу»даги дастлабки учрашувда ҳам гол урганди, «Месталья»да эса жамоасига 13 йил ичидаги дастлабки ғалабани совға қилди. Балки шу «дубль» уни ўзи ранжитган жамоага яқинлаштиргандир. Бунақа воқеалар кўп учрашини яхши биласиз-ку, ахир. Ҳа, айтганча, «Валенсия» билан имзоланган шартномага кўра, Гомеснинг товон пули 140 млн. евро.


Эй, покиза, мўмина, тақводор синглим! - Zamin.uz\n08:02 / 11.08.2018\nЭй, покиза, мўмина, тақводор синглим!\nЭй, покиза, афифа, тақводор, ҳаёли, муҳтарама, ўранган синглим! Барча аёллар ўзларидаги зийнатларни кўз-кўз қилиб, йигитларни ром этиб юрганларига парво қилманг! Улар билан сизнинг орангизда, осмон билан ерча фарқ бордир.\nЭй, покиза, мўмина, иболи, ҳижоби бор муҳтарама синглим! Сизни бошида кўтариб юргувчи ўз жуфтингиз битиб қўйилгандир. Аллоҳ амр этган куниёқ, сизни олиб кетади. Йигитлар билан эҳтиросларини қондириб юрганлар билан Сизнинг орангизда, ёз билан қиш каби фарқ бордир.\nЭй, азиза, покиза, тоҳира, ҳижобли синглим! Сиз, Қиёматда оламлар Роббиси «Қани ўзини Мен буюргандак тутиб яшаган, авратини ҳаромдан сақлаган, номаҳрамларга ўзини кўз-кўз қилмаган покиза ва мўмина бандаларим? Сизлар учун ўзига хос, махсус жаннатим бордир. Унда истаганингиздай роҳат-фароғотта яашанглар!» дея нидо қилганда, «Ўзинга ҳамдлар бўлсин Роббим!» дея Унинг раҳмати ила жаннатларга кирурсиз!\nЭй, пок, муниса, тақводор, муҳтарама, ҳижобли синглим! Билингки, ўзини намоён қилиб юрганлар, эркакларнинг чин эҳтиромига лойиқ эмасдир. Ҳақиқий, қалбан эҳтиром айлайдиган аёлллари, гарчи ошкор қилишмасада ҳақиқат шуки, ўзини бегоналардан асраган, ўраниб юрадиган тақводор муслималар барча эркакларнинг орзусидир. Ўзини кўз-кўз қилиб юрган аёлга фойдаланадиган матоҳдай қарайдилар. Биласизми ундай аёлларни ёлғиз қолганларида қандай тилга олишади? Агар, "Мени яхши кўриб орқамдан юрибди" деб қувониб юрган яланг қиз, ўша йигит дўстлари билан у ҳақида сўзлайдиган сўзларини эшитганида... асло қувонмаган бўлар эди.!\nСизни ким ундай ҳақорат ила тилга ола олади? Сиз Аллоҳнинг буйруғига итоат қилиб ўранган бўлсангиз, номардлар тилида хақоратланишингизга йўл қўйиб қўядими?! Сиз, амрига итоат этсангиз, кейин эркаклар қўлида хор бўлишингизга изн бериб қўядими?! Йўқ, асло! Сиз, ўзини намоён қилганлардан мутлақо ўзгачасиз. Улар, сизнинг тирноғингизга ҳам арзимас, шуни унутманг!\n15-04-2017, 15:09, Ҳаёт тарзи\n27-03-2017, 23:41, Ҳаёт тарзи\nУй ишларини 2 марта тезроқ бажаришда уй бекаларига маслаҳатлар\n13-03-2017, 14:35, Ҳаёт тарзи\n27-10-2016, 23:58, Ҳаёт тарзи\n4-05-2016, 22:22, Ҳаёт тарзи\nЯнгиликлар » Ҳаёт тарзи » Эй, покиза, мўмина, тақводор синглим!


Ибрагимовичнинг тиззаси шифокорларни ҳайратга солди\n7 май, 2017, 16:04\nАнглиянинг “Манчестер Юнайтед” клуби ҳужумчиси Златан Ибрагимович тиззасида ўтказилган жарроҳлик амалиёти мувоффақиятли кечди. Бу ҳақда швециялик футболчининг агенти Мино Райола хабар берди. Агентнинг сўзларига кўра шифокорлар Ибранинг тиззасини кўриб ҳайрон қолишган.\n“Унинг тиззаси шу қадар бақувват эканки, шифокорлар шу пайтгача бунақасини кўрмаган экан. Йигирма йиллик футболчилик фаолиятидан сўнг тиззани бундай ҳолда сақланиши деярли мумкин эмас. У заррача ҳам шикастланмаган тоза ҳолатда.\nХатто, шифокорлар Златандан соғайиб кетганидан сўнг, унинг оёқларини ўрганишни сўрашди у эса бунга ўз розилигини берди”, - дейди Райола Expressen нашрига берган интервьюсида.


Марказий банк: Банклардан нақд долларни қачондан сотиб олиш мумкин? » Ўзбекистон янгиликлари – Zamin.uz\nМарказий банк: Банклардан нақд долларни қачондан сотиб олиш мумкин?\nБанклар томонидан нақд валютани сотишни ташкил қилиш куннинг долзарб масаласи қаторидан ўрин олган, деб маълум қилинган Марказий банкда ўтказилган валютани тартибга солиш ва монетар сиёсат мавзуидаги брифингда.\nБрифинг давомида валютани тартибга солиш ва тўлов баланси Департаменти раҳбари Бобир Абубакиров «қора бозор» мавжуд бўлиши учун иқтисодий сабаблар йўқлигини айтган ва банклар жисмоний шахсларга чет эл валютасини чегараланмаган миқдорда сотишини қўшимча қилган.\nМарказий банк вакиллари, банклардан нақд чет эл валютасини харид қилиш имконияти мавжуд эмаслигини чеклов сифатида номлаш мумкин эмаслигини қайд этдилар.\n«Валютанинг конверсион карталарга сотилишини – юридик жиҳатдан чеклов тарзида қабул қилиш мумкин эмас. Қолаверса, президентнинг март ойидаги қарорига мувофиқ жисмоний шахслар харид қилинган валютани нақд ҳолда чегараланмаган миқдорда ечиб олиш имкониятини қўлга киритдилар», — деб айтган Абубакиров.\nУ шунингдек, банклар томонидан нақд валюта сотилиши масаласи кун тартибидан ўрин олганлигини хабар қилган. Бу масала «валютани тартибга солиш тўғрисида»ги қонуннинг янги таҳрири кўздан кечирилганидан сўнг кўриб чиқилиши мумкинлиги айтилди.\nЯнгиликлар » Жамият » Марказий банк: Банклардан нақд долларни қачондан сотиб олиш мумкин?\n06:00 Қачон банклардан АҚШ долларини эркин сотиб оламиз?\n15:55 Ўзбекистонда қачондан нақд хорижий валюта сотиб олиш мумкинлиги айтилди\n00:23 Янги тартиб: 5000 АҚШ доллари миқдоридан ошган нақд хорижий валютани четга олиб чиқиш соддалаштирилди\n23:33 Йил охиригача Ўзбекистонда нақд сўм ва доллар олиш учун 1000 та банкоматлар ўрнатилади\n14:24 Марказий Банк: аҳолидан чет эл валютасини сотиб олиш йўлга қўйилади


Жиззахда қурилиш материаллари ишлаб чиқариш бўйича 243 млн долларлик 3та лойиҳа ишга туширилади » Зафаробод тумани ҳокимлиги расмий сайти\nЗафаробод тумани ҳокимлиги » Янгиликлар » Жиззахда қурилиш материаллари ишлаб чиқариш бўйича 243 млн долларлик 3та лойиҳа ишга туширилади\nҚурилиш материаллари ишлаб чиқариш учун ҳар томонлама қулай, табиий захираларга эга Жиззахда вилоят ҳокимлиги “Ўзсаноатқурилишматериаллари” уюшмаси билан ҳамкорликда йирик инвестиция лойиҳаларини амалга оширмоқда. Хусусан, 2020-2022 йиллар Инвестиция дастури доирасида ҳудудда жорий йилнинг ўзида умумий қиймати 243,0 млн долларлик 3 та лойиҳани ишга тушириш режалаштирилган.\nЖумладан, Зафаробод туманидаги йилига 1,2 млн тонна цемент ишлаб чиқариш қувватига эга "Huaxin Cement Jizzakh" МЧЖ ҚКнинг дастлабки босқичи ҳам 2020 йилда ишга туширилади. Лойиҳанинг умумий қиймати 150,0 млн долларни ташкил этилади. Корхона фойдаланишга топширилгач, 300 дан ортиқ янги иш ўринлари яратилади. Янги заводда келгусида М-400 ва М-500 маркадаги сифатли цемент маҳсулотлари ишлаб чиқарилади. Бунинг учун корхонага энг сўнгги русумдаги энергия тежамкор, экологияга таъсир кучи кам бўлган технологиялар жорий этилмоқда. Айни пайтда бу ерда ускуналарни созлаш ва ободонлаштириш ишлари давом этмоқда.\nҚайд этиш керак, вилоятда 2021-2022 йилларда ҳам хорижий инвестиция ҳисобига бир қатор лойиҳалар амалга оширилади. Мазкур дастурга кўра, ҳудудда умумий қиймати 145 млн доллар бўлган, йилига 810 минг тонна цемент ишлаб чиқариш қувватига эга янги цемент заводи - "Экоцемент" МЧЖ барпо этилади. Ҳозирда янги цемент заводини қуриш ва Хитой давлатидан асбоб-ускуналар олиб келиш ишлари бошланган.\nБундан ташқари, Жиззах вилоятини ижтимоий-иқтисодий ривожлантириш дастури доирасида 2020-2022 йилларда қўшимча равишда умумий қиймати 5 трлн 751 млрд сўмлик 54 та қурилиш материаллари ишлаб чиқариш лойиҳаси амалга оширилиши ва 2 мингдан ортиқ янги иш ўринлари яратилиши режалаштирилган. Жумладан, Фориш туманида йилига 35 минг тонна базальт толасидан иссиқлик сақловчи материаллар ишлаб чиқаришга ихтисослаштирилган "Basalt Wool" МЧЖ барпо этилади. Лойиҳанинг умумий қиймати 60,1 млн долларни ташкил этади.


26 сентябрь, 2020, 19:46\nИстеъдодли футболчимиз Бобур Давлатов фаолиятини яна Россияда давом эттириш имкониятига эга бўлди.\nГап шундаки, у бунгача Россия миллий футбол лигасида иштирок этаётган “Нефтехимик” жамоаси шарафини ҳимоя қилганди. Карантин туфайли юртимизга қайтган футболчи август ойининг ўрталарида яна Россияга кетди, чунки уни “Нефтехимик”да кутишаётганди. Боиси, легионеримизнинг клуби билан тузган шартномаси тугаганди. Эндиликда томонлар ўзаро келишган ҳолда янги битим имзоладилар.\nЯқинда Давлатов “Нефтехимик” таркибида МФЛнинг навбатдаги турида “Текстильшик”ка қарши ўйинда захирадан майдонга тушди. Ўша беллашувда унинг жамоаси 4:0 ҳисобида зафар қучди. Шунингдек, “Нефтехимик” жамоасида ўйнаётган яна бир ҳамюртимиз Вагиз Галиулин ўша баҳсда тўлиқ 90 дақиқа давомида тўп сурди. Айни пайтда “Нефтехимик” мусобақа жадвалида 5-ўринда бормоқда.


Бокудаги масжидда содир этилган портлаш қурбонлари сони уч кишига етди.\nЯкшанба куни номаълум шахслар Озарбойжон пойтахтидаги масжидларнинг бирига қўл гранатаси улоқтирган эди. Оқибатда масжидда бўлган фуқаролардан ўндан зиёди тан жароҳати олиб, икки киши воқеа жойида нобуд бўлганди.\nТан жароҳати олганлар орасида масжид имоми Гамет Сулаймонов ҳам бор.\nОзарбойжон прокуратураси мазкур ҳолат юзасидан жиноят иши қўзғатилганини маълум қилди.


Латвия: Украинага энг яхши ёрдам Европа Иттифоқига номзод мақоми бўлади\nЕвропа Иттифоқининг навбатдаги саммитида Латвия Украинага номзод мақомини беришни режалаштирмоқда\n7 May 19:20 Ўзбекистон янгиликлари\nДУНЁДА ЕВРОПА ИТТИФОҚИ ЛАТВИЯ НОМЗОД ТИВ УКРАИНА Эдгарс Ринкевичс\nЛатвия навбатдаги саммитда Украинага Европа Иттифоқига номзод аъзолик мақомини бермоқчи.\nБу ҳақда Литва, Эстония ва Украина ташқи ишлар вазирлари иштирокидаги матбуот анжуманида Латвия ташқи ишлар вазири Едгарс Ринкевич маълум қилди.\n«Украинанинг Еининг навбатдаги саммитига номзод бўлишини ҳар томонлама қўллаб-қувватлашимни яна бир бор таъкидламоқчиман. Ўйлайманки, келгуси ҳафталарда бизни анча самарали муҳокамалар ва баҳслар кутмоқда», — деди Эдгарс Ринкевичс.\nБундан ташқари, Латвия Украинани қайта тиклашга қўшилади ва ҳамкорлар билан биргаликда кўчиб ўтишга мажбур бўлган аёллар ва болалар учун турли марказлар яратиш устида иш олиб боради.\nМамлакат мактаблар, болалар боғчалари ва шифохоналарни қайта қуриш лойиҳаларига қўшилишга ҳам ҳаракат қилмоқда.\nҲуқуқ ҳимоячилари Бучада ўнлаб Россия жиноятларини ҳужжатлаштирган\nНега ҳамма биринчи синф ўқувчиларига Президент совғалари берилмади: Халқ Таълим вазирлигининг шарҳи


08:24 / 03.07.2019 | мафтуна | 1243\nАссалому алайкум! Ҳурматли устозлар, менинг бир танишим қурбонлик қилинмаган хонадонда жин шайтонлар оч бўлади ва инсон танасидаги қонни сўришади, қурбонлик қилинса улар ўша қурбонликни қонига тўйишади дейди. Мен буни нотўғри дедиму ўзим жавоб беролмадим. Бу каби қурбонликдан мақсад нима?\n– Ва алайкум ассалом! Қурбонлик деб ташриқ яъни ийд қурбон ҳайити кунлари зиммасига қурбонлик вожиб бўлган кишиларни вожибни адо қилиш учун жонлиқ сўйишига айтилади. Ундан бошқа нарса қурбонлик дейилмайди. У киши айтган нарса эса, исломдан аввал мушриклар бирор жойга боришса ўша ернинг эгалари бўлади ва улардан бизга зарар етмасин деб кофир жинларга атаб жонлиқ сўйиш одатига айтилади. Ислом бу каби ишларни ҳаром қилган. Бу Аллоҳдан бошқага атаб жонлиқ сўйиш бўлиб, у амалнинг ўзи ҳам сўйилган жонлиқнинг гўшти ҳам ҳаромдир. Қилган одамлар қаттиқ гуноҳкор бўлишади. Ҳозирдаги фолбин ва кофир жинлар билан мулоқот қиладиганларнинг момоларимга атаб, боболаримга атаб, азиз авлиёларга атаб, ер-мулк эгаларига атаб, одамларимга атаб каби сабабларни кўрсатиб сўйдираётган ҳаром жонлиқлари шулар жумласидандир. Ундай танишларга қуйидаги оятни ўқиб бериш керак. Аллоҳ таоло "Юнус" сурасида марҳамат қилади:\nТаҳорат олишда ёрдамлашиш


Журфакнинг Нурли талабаси - Уч илдиз\nУстозидан ўзмаган шогирдни маломат қилишади.\nМенинг кўп шогирдларим эса аллақачон Устозидан ўзиб кетаётганлари билан фахрланиб юраман. Бу фахр туйғуси — «Устозидан ўзган шогирдлар» деган навбатдаги китобимга зўр мавзу бўлди. Мирзо Улуғбек номидаги Ўзбекистон Миллий университети Журналистика факультетидан сабоқ олиб, ижод бўстонида муносиб ўрнини топган навқирон ижодкорлар ҳақида ўқисангиз бир олам завқ оласиз. Қаҳрамонларимиздан бири истеъдодли ёш шоира Нурхон Элмирзаевадир.\nДарвоқе, бир пайтлар яна бир шогирдамни «Ёш шоира» десам, «илтимос, мени ёш шоира, демак, тўрт фарзандим бор, учта тўпламим чиқди. Ёш шоира, деганда ҳамма эндигина шеърлари чиқа бошлаган қизалоқларни тушунади» деса бўладими! Раҳматли Устозимиз Ўткир Ҳошимов ҳам бир гурунгда «Ёшим элликдан ошди-ю, баъзи Устозларим мени ҳамон ёш ёзувчи, дейди» деб кулдирганини мудом завқ билан эслайман. Худди шундай, Нурхон қизимиз ҳам энди «ёш шоира» эмас, ижодий камолотига яраша — СЕВИМЛИ ШОИРАМИЗ десам тўғрироқ бўлар.\nНурхоннинг ФБдан олинган дил сўзлари — ажойиб таҳлилий-мақола бўлиб, ҳаммани мушоҳадага чорлайди, дейди Дониш домла.\nОпам бугун сиз туғилган кун!\nЎзМУ журналистика факультетига ҳужжат топшираётиб бир янгиликдан қувондим: бу йилдан илк бор ижодий имтиҳон ҳам қўшилибди. Авваллари фақат тест топширилар эди. Адабиёт фанидан олимпиадалар ғолиби сифатида бу янгилик талаба бўлиш ишончимни оширди. Ахир ижодий имтиҳондан яхши бал олсам у навбатдаги тест балларига қўшилади ва мен ота-онамнинг, ўзимнинг орзумни ушалтираман (ўйлаб қарасам кўп интилишларим асосан падару волидамни хурсанд қилиш мақсадида бўлган). Ўтган йили контрактга кирганлар рўйхатида биринчи ўринда эдим. Бироқ ўқишни ор билдим, худди билиминг етмадию майли жаримани тўлаб ўқийвер дегандек туюлди менга. Уйдагилар ўқишимни ҳар қанча айтишмасин рози бўлмагандим.\nХуллас ижодий имтиҳондан энг юқори баллардан бирини олдим – 92 балл! Мени етаклаб келган талаба акам кўнглимни кўтаради: «Тестни яхши ечсанг, албатта грантга кирасан!».\nНавбатдаги имтиҳондан ҳам хотиржам эдим, сабаби бир йилдан бери имтиҳон учун керак бўладиган мактаб дарсликларини ёд олган эдим. Ҳақиқатан, тестни ҳам ўйнаб кулиб ечдим.\nЛекин мен интизор ва ишонч билан кутган кунда ўйлаганимнинг акси бўлди. Умумий имтиҳон натижалари эълон қилинган таблода давлат гранти асосида қабул қилинган талабалар сафида тугул, контрактдагилар рўйхатида ҳам йўқ эдим… Аксинча билмасларнинг билмаслари қаторида турардимки на кулиш, на йиғлашни биламан. Акам иккимиз ҳайрон. Одам кўп, йиғламоқдан бери бўлиб кетар чоғимизда акам тўхтатди: “Шошма, одам камайсин яна бир қараймиз”.\nҚарадик: не кўз билан кўрайликки учта фандан тестдан олган балларим бору ижодий имтиҳон балим эса “92” эмас «0» турибди!\nАкамнинг юзига қон югурди, “синглим сен энг биринчилардан бўлиб ўқишга киргансан, 92 ни қўшса бўлди”.\nЎқув ишлари бўйича проректор ҳузурига бориб, вазиятни тушунтирдик.\n– Ижодий имтиҳон балингиз тест марказига юборилаётганида техник тушунмовчилик сабаб “0” бўлиб кетиб қолган (!) ариза ёзинг, биз тест марказига юборамиз, уни қўшиб, ўқишингизни тиклаб беради”, деди проректор.\n– Ўқишга бораверайликми? – баравар сўрадик иккимиз.\n– Йўқ ҳозирча, аввал тиклаб олиб, буйруқ чиқаришимиз керак.\n– Дарслар қолиб кетадику?\n– Хавотир олманглар, буйруқ чиқса бошлайсизлар ўқишни, биз справка берамиз, ўтиб кетилган фанлар учун сизларга “5” қўйиб беришади, хавотир олманглар.\nАризани ёздигу, хотиржам бўлдик. Сўнг дам-бадам хабар олиб турдик масъул айтганидек.\nМасала бир-икки кунда ҳал бўлади деб ўйлаб адашган эканмиз, соддалигимиз қурсин. Бир ой, икки ой ўтди ҳамки “бўляпти”дан бошқа гап йўқ. Бизга ўхшаб “техник хато туфайли баллари тўсатдан тушиб” қолганлар бир мен эмас эканман, 10 дан ортиқ абитуриент шундай “эътиборсизлик”дан жабр кўриб, умид билан ректоратда ўқув ишлари бўйича проректорнинг эшиги олдида сарғаярдик. Бора-бора сарғаювчиларнинг сони камая бошлади, кейин билсак кўпчилиги вилоятдан келган, шаҳарда туришга, кутишга имкони йўқ, масъулнинг “ўзимиз чақириб оламиз, кетаверинглар” деганига ишониб ё умид узиб кетишган экан. Хуллас эшик олдида икки киши қолдик – мен ва Сурхондарёнинг Сариосиё туманидан келган, тўрт фарзанднинг онаси, 31 ёшли Жамила исмли истарали аёл. У кишининг ҳам бали “0” бўлиб қолган, аслида контрактга киришлари керак эди. Масъул эрта дейишдан уялмас, биз эса келаверишдан чарчамас эдик. Бечора акам ҳам ўқиш тугаши билан хабар олар, менга билдирмаслик учун ҳадемай бўлади, деб кўнглимни кўтарар эди.\nБу орада дадам ҳақиқатталаб бир қариндошимиз билан келиб, масъулга учрашиб, хотиржам бўлиб кетишган эди. Октябрь ойи тугади ҳамки натижа йўқ. Адолатталаб қариндошимиз ахийри сабри тугади шекилли яна дадам билан Тошкентга келди. “Булар ўйин қилишяпти, тест марказига борамиз” деди қариндош ва ўша ёққа кетишди ҳужжатларни олиб. Бахтимга юқори бал олганим учун тележурналистлар интервью олишиб, экран орқали намойиш этишган эди.\nЮрагим зир титраб турибман, энди нима бўлади, бу кетишда талаба бўлолмайман, қишлоққа қандай қайтиб кетаман, ахир мен журналист бўлиб, халқ дардини ёзмоқчи эдимку!\nШу хаёлларда умидсизликка тушиб ўтирганимда эшик қаттиқ зарб билан тақиллади, очсам дадам қўлларида бир даста гул, қариндошнинг оғзи қулоғида.\nҚулоқларимга ишонмадим, наҳотки?!\n– Эртадан ўқишга борасан, талаба бўлдинг, ҳақиқат тикланди! Шу пайтгача бизни лақиллатиб ўтиришган экан университетдагилар вақтни ўтказиш учун, аслида 92 ни 0 қилиб жўнатганлар ҳам уларнинг ўзлари экан, Тест маркази раҳбари бизни эшитиши билан тегишли жойга телефон қилиб хабар берди. Мана ҳозир ректорга ҳам учрашдик, узр сўради, ўқишни бошласин, деди!\nИкковлари бири қўйиб, бирлари бўлан воқеани айтишар, мендан-да хурсанд эдилар.\nЭртасига – 3 ноябрь куни журналистика факультетига отландик, улар факультет раҳбариятига вазиятни тушунтиришиб, мени курсдошларим сафига қўшиб қайтишди. Курсдошларим анча ўзларини босиб олишган, мен ва Жамила опа эса энди талаба бўлганимиздан ичимизга сиғмас эдик.\nАммо 5-6 та фанлар деярли якунланиб қолган экан. Уларда ўтилган фанларни ўқиб топширишнинг ўзи бўлмайди, “3” баҳони биз истамаймиз. Масъулнинг ваъдаси эсимизга тушиб, опа билан иккимиз унинг олдига бордик. Ўқитувчиларга айтамиз, баҳоларингизни шундай қўйиб беради, деган ваъдасини эслатдик. Унинг жавоби турқиданда совуқ бўлди: “Чўкаётган одам чўпга ўзи илашади, бу сизларнинг муаммоларингиз”.\nҚишлоқ одамларимизда, кимсан катта раҳбар айтди, лабз буларда бизданда кучли деб ишониб келган эканмиз…\nҲар қалай чўкмадик, курсдошларимизнинг қўллаб-қувватлаши, баҳрикенглиги, курс сардоримиз Сайёрахоннинг кўмаги ва устозларимизнинг бизни ҳолатимизни тўғри тушунишлари туфайли Жамила опа иккимиз ўтиб кетилган фанларни ўқиб, ҳатто “5” баҳога топширдик. Нодиржон Ғаффоров, Узоқ Жўрақулов, Ёқутхон Маматова, Лазиз Қаюмов, Раҳимбой Жуманиёзов каби жонкуяр, фидойи устозларимизнинг яхшилигини бир умр унутмаймиз. Уларнинг мададидан сўнг ўзимизни тутиб олиб, илмга берилдик. Иккимиз ҳам бакалаврь, сўнг магистратурани ҳам қизил дипломга битирдик!..\nБугун бу хотираларимга берилишим қора кунларни эслаб, кимларнингдир айбини ошкор қилиш эмас. Аксинча ана шундай хотираларни баравар кўрганим, дўстим, қадрдоним, курсдошим, сирдошим, таниқли журналист Жамила Эшонқулованинг туғилган куни бугун!\nФакультетда бизни ҳамма опа-сингил дейишарди. Туғишган бўлмасакда кўнглимиз бўшлиги, ҳаётга қарашларимиз, соддалигимиз, ичимизда йиғлаб юришимиз жуда ўхшаш. Ўхшашликдан бўлса керак мана йигирма йилки елкама-елкамиз, яхши кунларимиз бир-биримизсиз ўтмайди. Энг бахтиёр кунларимда, ҳатто фарзандларим туғилишида ҳам бошимда парвона бўлдилар, мусофирликда онамнинг ўрнини билдирмадилар. Кетма кет туғилган болаларим тарбияси билан машғул бўлганимда парвариш ҳақида маслаҳатини аямади, гоҳ ўзлари, гоҳ қизлари орқали хабар олиб турдилар. Ана шундай инсонларга йўлиқтиргани учун Аллоҳга беҳисоб шукр дейман.\nШу боис соғинсам ўйлаб ўтирмасдан дарвозаларини тепиб кириб боравераман, фарзандлари худди синглимдек, укамдек…\nСирдошим, меҳрибоним, қадрлигим Жамила опажон!\nТуғилган кунингиз муборак бўлсин. Бундан 20 йил аввал шу кунда масъулнинг эшигида сарғайиб, тушкун ҳолда ўтиргандик. Шукрки у кунлар ўтиб кетди, ортда қолгани рост бўлсин. “Болаларим Сурхонда, соғиндим”, дердингиз, мана ҳозир ҳаммалари бағрингизда, пойтахтнинг сўлим гўшасида бирбағирликда умргузаронлик қилаяпсиз. Келинингиз ҳам худди ўзингиздек мулойим, меҳрибон. Метиндек иродангиз, сабру қаноатингиз ортидан келган бахтингизга, фаровонлигингизга ҳавас қиламан. Умрингиз зиёда бўлсин, сиздай дилкаш инсонлар кўп бўлсин дунёда. Яхши кунларингизда ёнингизда бўлиш, яхшиликларингизни қайтара олиш насиб этсин.\nЧексиз ҳурмат билан синглингиз.\nNext story Мактаб таълимини ривожлантириш умумхалқ ҳаракатига айланиши зарур\nPrevious story Биринчи университетнинг талабаси кашф этган Биринчилар